Ibu failkan rayuan dalam usaha akhir selamatkan Nagaenthran di mahkamah Singapura

Dalam usaha terakhir menyelamatkan anaknya daripada tali gantung, ibu Nagaenthran K Dharmalingam memfailkan usul jenayah di Mahkamah Rayuan Singapura sekali gus akan hadir pada prosiding esok, sehari sebelum banduan bilik akhir itu dijadualkan menjalani hukuman mati.Peguam hak asasi terkemuka Singapura M Ravi berkata Panchalai Supermaniam akan hadir sendiri kerana tidak berjaya mendapatkan khidmat peguam untuk mewakili Nagaenthran.Dalam sebuah hantaran Facebook, beliau berkata usul untuk mencabar keabsahan penghakiman sebelum ini atas alasan konflik kepentingan itu akan didengar pada pukul 2.30 petang esok.“Peguam bimbang dengan tindakan balas dari mahkamah, kerana itu mereka enggan mewakili Nagaentran,” katanya.Dalam pada itu, kumpulan hak asasi Lawyers for Liberty (LFL) berkata ia langkah itu akan menjadi cabaran undang-undang terakhir Nagaentran bagi mengenepikan sabitan dan hukuman matinya.“Ibu Nagaentran tidak berjaya mendapatkan khidmat peguam di Singapura bagi memfailkan cabaran undang-undang tersebut, maka dia sendiri memfailkan usul jenayah di mahkamah, tanpa bantuan mana-mana firma guaman. Dia melakukannya dengan bantuan rakan dan aktivis,” kata Ketua Penyelaras LFL, Zaid Malek.“Sudah semakin sukar untuk mendapatkan khidmat peguam di Singapura bagi memfailkan cabaran undang-undang sedemikian kerana peguam sering dikenakan tindakan dan didenda oleh Jabatan Peguam Negara dan badan kehakiman kerana berbuat demikian, ini menyebabkan Panchalai terpaksa memfailkan sendiri kes itu di pejabat pendaftaran mahkamah.” Cabaran undang-undang itu diambil berdasarkan alasan hakim yang mengetuai dan menolak rayuan Nagaenthran – iaitu Sundaresh Menon – juga merupakan peguam negara yang mendakwa Nagaenthran dan menyebabkan sabitan kesalahannya.“Ia adalah satu penafian yang jelas terhadap perbicaraan yang adil dan tidak pernah didengar dalam sistem kehakiman Komanwel,” tambah Zaid.Nagaenthran dijadualkan menjalani hukuman gantung sampai mati pada 27 April ini selepas gagal beberapa kali dalam percubaan menghentikan hukuman mati yang dijatuhkan pada 2010 bagi kesalahan menyeludup sejumlah kecil heroin ke Singapura.Penyokong berkata Nagaenthran yang mempunyai skor IQ sebanyak 69 – tahap yang membolehkannya diisytihar sebagai orang kurang upaya (OKU) mental – dipaksa melakukan jenayah tersebut.Sebelumnya, Nagaenthran dijadualkan menjalani hukuman itu pada November tahun lalu, namun keputusan itu mencetuskan kritikan antarabangsa berikutan statusnya sebagai OKU. Kesatuan Eropah dan taikun Britain Richard Branson adalah antara yang mengecam keputusan mahkamah tersebut.Pemimpin kerajaan Malaysia termasuk Yang di-Pertuan Agong Sultan Abdullah Sultan Ahmad Shah dan Perdana Menteri Ismail Sabri Yaakob turut menulis surat kepada kerajaan Singapura memohon supaya hukuman terhadapa Nagaenthran diringankan.Petisyen terbaru pengampunan bagi Nagaenthran turut ditolak pada 31 Mac, dua hari selepas Mahkamah Rayuan menolak rayuan terhadap hukuman matinya.


Unicef sambut baik pembukaan semula sekolah di Malaysia

Tabung Kanak-Kanak Pertubuhan Bangsa-Bangsa Bersatu (Unicef) menyambut baik langkah kerajaan membuka semula sekolah pada bulan Mac ini, mengatakan lebih lama kanak-kanak tidak bersekolah, kerugian lebih besar dalam pembelajaran dan ia satu “kemudaratan yang tidak boleh dipatah balik”.Dalam satu kenyataan yang dikeluarkan badan itu hari ini melalui wakilnya di Malaysia Rashed Mustafa Sarwar berkata, sekolah umpama “mikrokosma masyarakat” di mana kanak-kanak dapat mengakses kemudahan seperti sokongan psikososial dan nutrisi makanan bersama-sama pendidikan mereka.“Pembukaan sekolah membolehkan murid mengakses perkhidmatan ini, dan belajar, berhubung serta bermain dengan rakan-rakan mereka kembali.”Kelas fizikal secara bersemuka terhenti pada tahun lepas berikutan peningkatan jangkitan Covid-19.Walaupun murid Tingkatan 5 dan 6 pada mulanya dibenarkan untuk kembali ke sekolah pada 20 Januari lalu, kementerian pendidikan kemudiannya mengumumkan mereka perlu meneruskan pembelajaran di rumah mulai 10 Februari.Kerajaan minggu lepas memutuskan murid prasekolah dan sekolah rendah akan kembali ke kelas mulai 1 Mac.Murid Darjah 1 dan 2 akan kembali bersekolah pada 1 Mac, manakala murid sekolah rendah selebihnya hanya akan bermula seminggu selepas itu.Sementara itu murid sekolah menengah akan mula bersekolah pada 4 April depan, kecuali mereka di Tingkatan 5 akan memulakan kelas pada 8 Mac.Unicef mengatakan pendemik Covid-19 menyebabkan kehidupan kanak-kanak terjejas, mengganggu pola kebiasaan, mempengaruhi pendidikan dan kesihatan mental mereka.“Guru dan kakitangan sekolah patut diberi keutamaan untuk vaksin Covid-19, sejurus selepas petugas barisan hadapan dan golongan berisiko tinggi divaksinasi.“Ia secara tidak langsung akan melindungi para guru daripada virus, dan membolehkan mereka mengajar secara dekat, serta sekolah kekal dibuka,” katanya.Unicef menambah ia akan bekerjasama dengan kementerian pendidikan untuk “mengimiginasi semula pendidikan” terutamanya melibatkan kanak-kanak terpinggir.“Kita perlu membangunkan dan memperkasakan pembelajaran digital dan jarak jauh, sambungan internet, data mampu milik dan peranti serta penglibatan supaya kanak-kanak mempunyai kemahiran yang mereka perlukan untuk masa depan.“Ia merupakan peluang buat sistem pendidikan di Malaysia untuk bina semua dengan lebih baik,” katanya.


Tetapkan definisi 'mewah' sebelum laksana cukai barang mahal, kata pakar

Pakar percukaian mahu takrifan barangan mewah diwujudkan sebelum pelaksanaan cukai kemewahan seperti yang digariskan oleh Perdana Menteri Anwar Ibrahim dalam Belanjawan 2023 baru-baru ini.
Setiausaha Agung Persatuan Akauntan Percukaian Malaysia Mohd Fairuz A Razak berkata, di negara membangun seperti Malaysia, kemudahan paling asas seperti elektrik, pengangkutan udara dan pakaian tertentu boleh dianggap secara subjektif.
"Jika cukai mewah mesti diperkenalkan secara mutlak, takrifan atau pengkategorian yang jelas bagi barangan mewah hendaklah diwujudkan.
“Variasi dan ketidakkonsistenan dalam definisi ‘mewah’ wujud dari negara ke negara," katanya kepada MalaysiaNow.
Anwar yang juga menteri kewangan berkata, kerajaan tidak bercadang memperkenalkan semula cukai barangan dan perkhidmatan (GST).
Beliau sebaliknya mengumumkan cukai kemewahan dan kenaikan cukai pendapatan sebanyak 0.5% sehingga 2% untuk golongan dalam kategori pendapatan RM100,000 hingga RM1 juta.
Timbalan Menteri Kewangan Steven Sim kemudiannya berkata kenaikan kadar cukai hanya akan memberi kesan kepada mereka yang memperoleh pendapatan bercukai RM230,000 dan ke atas setahun.
Cukai kemewahan merujuk kepada cukai yang dikenakan terhadap barangan yang dianggap mahal, tidak perlu dan tidak penting.
Barangan itu termasuklah kereta mahal, jet peribadi, kapal layar dan barang kemas.
Sebagai contoh, katanya di United Kingdom biskut bersalut coklat dianggap sebagai mewah namun pada masa sama, ia juga dianggap sebagai keperluan.
Manakala di Norway, kereta dan coklat dianggap mewah dan dikenakan cukai mewah.
"Terdapat juga risiko bahawa dari semasa ke semasa, istilah 'mewah' mungkin berubah, dan barangan yang dahulunya dianggap 'biasa' mungkin dikenakan cukai mewah, mengakibatkan lebih ramai orang terjejas."
Katanya, unjuran cukai itu dianggarkan sekitar 4% ke 5% daripada pendapatan tahun lalu namun data untuk pengguna cukai barangan mewah masih tidak tepat, kerana kategori barangan mewah yang masih menjadi tanda tanya.
Selari dengan inflasi, katanya lebih ramai orang akan dikenakan cukai itu jika kerajaan perlu menambah pendapatannya.
Sementara itu, pakar ekonomi Carmelo Ferlito dari Centre for Market Education berkata, cukai kemewahan dilihat melanggar prinsip ekuiti horizontal yang merujuk kepada percukaian terhadap pembelian dan bukan jenis produk.
"Bagaimana kita mentakrifkan barangan mewah?
“Pihak berkuasa akan cenderung untuk mentakrifkannya sebagai barangan yang melebihi nilai-nilai tertentu, tapi definisinya arbitrari.
“Tiada sains yang dapat menentukan secara tetap," katanya.
Carmelo sebelum ini menyelar naratif kerajaan untuk mencukai golongan kaya sebagai populis, dan tidak memberi sebarang manfaat kepada negara.
Fairuz sementara itu berkata, pelaksanaan cukai kemewahan di negara lain ialah dengan memasukkannya dalam cukai barangan dan perkhidmatan (GST).
Ia boleh dibayar oleh vendor yang mungkin menyerahkan kos kepada pengguna.
Di Amerika Syarikat, katanya Kongres menggubal cukai mewah persekutuan sebanyak 10% pada 1991.
“Ia dikenakan ke atas harga jualan pertama bagi beberapa item yang dijual lebih daripada jumlah tertentu."
Carmelo juga menjangkakan cukai kemewahan akan dilaksanakan dengan menaikkan peratusan cukai jualan dan perkhidmatan (SST) untuk barangan tertentu.
"Berhubung tabiat pembelian, saya tidak fikir ia akan membawa perubahan radikal dan tabiat penggunaan, tetapi ia akan menghantar isyarat psikologikal yang salah, menjadikan Malaysia lebih populis."


Penjelasan Rafizi berhubung menteri kewangan timbulkan lebih banyak persoalan

Penjelasan Menteri Ekonomi Rafizi Ramli berhubung tindakan Perdana Menteri Anwar Ibrahim memegang jawatan menteri kewangan dilihat samar-samar dan menimbulkan lebih banyak persoalan berbanding jawapan.
Pengerusi Gabungan Pilihan Raya Bersih dan Adil (Bersih) Thomas Fann berkata, jawapan itu memerlukan penjelasan yang lanjut.
"Rafizi perlu huraikan mengapa 'keadaan luar biasa' dalam membentuk kerajaan memerlukan Anwar menjadi menteri kewangan,” katanya kepada MalaysiaNow.
"Adakah dia mengandaikan bahawa jika bukan Anwar, individu bukan daripada Pakatan Harapan (PH) mahukan jawatan itu?"
Ahli Parlimen Pandan itu menyatakan keadaan luar biasa membolehkan PH membelakangkan pendirian mereka l perdana menteri tidak boleh memegang jawatan menteri kewangan bagi mengelakkan salah guna kuasa.
Beliau juga menyatakan dalam kempen ceramah PH di Padang Serai baru-baru ini bahawa keperibadian Anwar tidak sama dengan Najib Razak, dalam usaha memberi penjelasan berhubung isu itu.
Sebelum ini, perdana menteri keenam Najib turut mengambil portfolio kementerian kewangan dan melantik menteri kewangan kedua untuk membantunya, sekali gus meluaskan bidang kuasanya sebagai perdana menteri, selain membuka ruang penyalahgunaan kuasa.
Ia dapat dilihat apabila Najib terjerat dengan kuasa yang begitu luas apabila akhirnya didapati bersalah dalam kes SRC International.
Beliau kini sedang menjalani hukuman penjara 12 tahun dan denda RM210 juta.
Isu integriti dan pemisahan kuasa antara perkara yang disebut-sebut oleh kumpulan sivil dan badan-badan pemerhati.
Antara lain ialah kuasa perdana menteri melantik pegawai tertinggi kerajaan seperti ketua pengarah Suruhanjaya Pencegahan Rasuah Malaysia (SPRM).
Sebelum ini, Majlis Raja-Raja turut mencadangkan perdana menteri tidak terlibat dalam pelantikan lima daripada sembilan ahli Suruhanjaya Pelantikan Kehakiman (JAC).
Rafizi sendiri pada 2015 mahu memfailkan Rang Undang-Undang Persendirian bagi menghalang perdana menteri melantik diri sendiri menjadi menteri kewangan.
Tindakan Anwar itu turut menerima kritikan pelbagai pihak.
Naib Presiden Bersatu,Radzi Jidin menyelar tindakan itu yang disifatkan menghapuskan mekanisme semak dan imbang.
"Justeru, rakyat Malaysia yang memahami tentang tadbir urus negara pun tentunya tidak bersetuju. Perkara paling asas dalam sesebuah negara adalah mempunyai satu sistem tadbir urus yang mantap dan kukuh.
“Sistem ini akan dapat melindungi dan memastikan wang kerajaan digunakan secara keseluruhannya dengan cekap,”  katanya.
Sementara itu, Nik Ahmad Kamal Nik Mahmood dari Universiti Islam Antarabangsa berkata, berkata, kenyataan keadaan luar biasa itu tidak dapat memuaskan ramai orang kerana Anwar dilihat cuba menunjukkan pentadbiran beliau berbeza berbanding zaman Dr Mahathir Mohamad dan Najib.
"Alasan yang diberikan seolah-olah cuba mencari justifikasi yang mungkin tidak dapat menyakinkan semua orang.
“Cuma kita berharap pada satu ketika nanti jawatan tersebut diberi kepada ahli Parlimen lain kerana dengan mengambil kira kemudaratan berbanding dengan kebaikan memegang portfolio yang amat penting tersebut," tambahnya.
Namun pada peringkat awal, Nik Ahmad berkata “benefit of the doubt” boleh diberikan kepada Anwar dan kerajaan untuk meneruskan jawatan menteri kewangan.
Tambah beliau, PH tiada pilihan selain mengotakan perkara berkenaan kerana sudah membuat janji.
"Ahli politik perlu berhati-hati dalam membuat sesuatu janji.
“Jika ia tidak boleh ditunaikan atau sukar untuk tunaikan, seelok-elok tidak membuat sebarang kenyataan berkaitan dengan sesuatu perkara," katanya.
Dalam pada itu, Fann berkata masih terlalu awal untuk menilai keupayaan PH dalam menunaikan janji-janji lain berkaitan pemisahan kuasa, integriti dan urus tadbir.
"Kami menyeru beliau untuk mempercepatkan reformasi agar sebarang keraguan mengenai komitmennya melawan korupsi dan mempromosikan pentadbiran baik akan hilang," katanya.


Kastam AS sekat import barangan satu lagi syarikat pengeluar sarung tangan Malaysia

Agensi kastam Amerika Syarikat (AS) menguatkuasakan larangan import terhadap syarikat pembuat sarung tangan YTY Industry Holdings Sdn Bhd (YTY Group) selepas disyaki menjalankan amalan buruh paksa dalam operasinya, menjadikan ia sebagai syarikat ketujuh dari Malaysia dikenakan sekatan serupa sejak dua tahun lalu.Jabatan Kastam dan Perlindungan Sempadan (CBP) AS berkata pada Jumaat tindakan tersebut diambil “berdasarkan maklumat yang menunjukkan wujud amalan buruh paksa dalam operasi pembuatan YTY Group”.Bagaimanapun, syarikat itu tidak memberikan sebarang maklum balas setakat ketika dihubungi.Kilang di Malaysia yang menjadi pembekal utama bagi produk minyak sawit dan sarung tangan perubatan kini mejadi perhatian dalam siasatan berikutan dakwaan salah guna tenaga buruh melibatkan warga asing di mana ia memberi sumbangan penting dalam industri pembuatan.CBP berkata ia telah mengenal pasti tujuh daripada 11 garis panduan atau indikator Pertubuhan Buruh Antarabangsa yang menunjukkan wujud amalan buruh paksa sepanjang siasatan terhadap YTY Group, termasuk intimidasi, ancaman, ikatan hutang, keadaan kerja dan kehidupan yang tidak kondusif selain kerja lebih masa yang melampau.Agensi itu juga turut memutuskan bahawa pengeluar minyak sawit Sime Darby Plantation Bhd melakukan amalan buruh paksa dalam operasinya dan barangan keluaran syarikat itu kini boleh disita.Berkuat kuasa pada Jumaat depan, agensi tersebut akan mullah menyekat barangan buatan YTY dari Malaysia selain syarikat di bawahnya termasuk, YTY Industry Sdn Bhd, Green Prospect Sdn Bhd dan GP Lumut du semua pelabuhan AS.


Perbicaraan Najib kes gubah wang haram berkait 1MDB ditangguh ke 21 Jun

Perbicaraan melibatkan bekas Perdana Menteri Najib Razak yang berhadapan dengan pertuduhan rasuah dan pengubahan wang berkaitan dana RM2.3 bilion 1Malaysia Development Bhd (1MDB) di Mahkamah Tinggi, ditangguhkan kepada 21 Jun.Perbicaraan itu asalnya dijadualkan bersambung semalam (1 Jun), namun ditangguh disebabkan pelaksanaan sekatan pergerakan penuh selama 14 hari yang bermula semalam.“Perbicaraan akan bersambung pada 21 Jun di hadapan Hakim Collin Lawrence Sequerah sekiranya sekatan pergerakan penuh tidak dilanjutkan,” kata timbalan pendakwa raya Ahmad Akram Gharib ketika dihubungi hari ini.Peguam Najib, Wan Aizuddin Wan Mohammed dijangka meneruskan pemeriksaan balas saksi pendakwaan ke-10, Mohd Hazem Abdul Rahman, 49, yang merupakan bekas ketua pegawai eksekutif 1MDB, apabila perbicaraan bersambung nanti.Najib, 67, berdepan empat pertuduhan menggunakan kedudukannya untuk memperoleh rasuah berjumlah RM2.3 bilion daripada dana 1MDB dan 21 pertuduhan pengubahan wang haram membabitkan nilai sama.


77.6% remaja lengkap divaksinasi

Seramai 22,248,737 individu atau 95% populasi dewasa di negara ini lengkap menerima suntikan vaksin Covid-19, setakat 11.59 malam tadi.Berdasarkan data kementerian kesihatan (KKM) di laman CovidNow, sejumlah 97.5% atau 22,838,338 individu dewasa pula telah menerima sekurang-kurangnya satu dos vaksin. Sejumlah 131,240 dos vaksin harian telah diberikan semalam melibatkan 37,689 suntikan dos lengkap; 7,650 menerima dos pertama dan 85,901 pula menerima suntikan dos penggalak, menjadikan jumlah kumulatif pemberian vaksin bagi Program Imunisasi Covid-19 Kebangsaan (PICK) kini meningkat kepada 50,804,374.Setakat semalam juga 2,442,373 atau 77.6% individu bagi golongan remaja berusia 12 hingga 17 tahun telah lengkap vaksin manakala 86.6% atau 2,725,876 individu telah menerima sekurang-kurangnya satu dos vaksin.Selain itu, jumlah kumulatif dos penggalak pula kini sebanyak 731,635.


Kes baru Covid-19 kekal jangkau 17,000

Malaysia merekodkan kes baru sebanyak 17,170 menjadikan kes keseluruhan Covid-19 meningkat sebanyak 1,078,646.Selangor kekal mencatat kes harian tertinggi sebanyak 7,163 disusuli Kuala Lumpur (2,138), Kedah (1,212), Johor (1,054), Negeri Sembilan (884), Sabah (776), Pahang (638), Kelantan (615), dan Perak (596).Tidak ada negeri yang mencatat kes satu digit hari ini.Negara juga mencatat sebanyak 12,930 kes sembuh menjadikan jumlah keseluruhan kes sembuh meningkat kepada 890,742.Kes aktif dengan kebolehjangkitan pula kini berjumlah 179,179.Dalam pada itu, 1,043 pesakit ditempatkan di unit rawatan rapi (ICU) termasuk 531 orang memerlukan bantuan alat pernafasan.Malaysia turut mencatat 174 lagi korban akibat Covid-19, menjadikan jumlah mangsa yang maut meningkat kepada 8,725.


Penumpang dari Australia tuntut AirAsia hormati hak pengguna

Penumpang AirAsia menuntut supaya diberi layanan yang adil selepas berdepan kesukaran untuk menggunakan perkhidmatan dan mendapatkan semula bayaran balik dalam bentuk tunai daripada syarikat penerbangan tambang murah itu.
Antara keluhan yang dikongsikan kepada MalaysiaNow ialah kesukaran menebus baucar perjalanan yang diterima selepas penerbangan mereka dibatalkan dalam tempoh tiga tahun lalu akibat Covid-19 dan menerima baucar yang tidak setara dengan nilai pembelian tiket.
Baucar perjalanan dikreditkan ke akaun penumpang AirAsia X selepas syarikat penerbangan itu selesai melalui proses penstrukturan hutang pada Mac tahun lalu yang mana cadangan itu dilaporkan mendapat persetujuan pemiutang dan Mahkamah Tinggi pada 2021.
Peter Budd, dari Timur Perth, Australia, menceritakan kisahnya yang tidak tahan dengan karenah AirAsia selepas dia tidak dapat memanfaatkan baucar perjalanannya berjumlah AU$4,783.88 (RM14,554.12).
Terdahulu, Budd pada September 2019 membayar jumlah itu untuk membeli tiket penerbangan dua hala ke Phuket, Thailand melalui Kuala Lumpur dan ia sepatutnya berlepas pada April 2020.
Namun penerbangan itu dibatalkan kerana penularan pandemik yang menyebabkan kebanyakan negara menutup sempadan antarabangsa.
Selepas keadaan pandemik semakin reda, Budd ingin meneruskan hasratnya untuk bercuti ke Thailand bersama isterinya dan cuba membeli tiket penerbangan yang sama menggunakan baucar itu, tetapi tidak boleh berbuat demikian.
"Saya dimaklumkan bahawa baucar ini hanya boleh digunakan untuk perjalanan dari Perth ke KL dan perlu membuat bayaran asing untuk penerbangan dari KL ke Phuket," katanya kepada MalaysiaNow.
Selepas menimbangkannya, Budd pada akhir tahun lepas mengalah lalu bersetuju dengan tawaran itu dan mula mencari tiket penerbangan yang dijadual berlepas pada April depan.
"Tetapi, pada awal bulan ini, saya menerima emel daripada AirAsia yang memaklumkan bahawa tiket penerbangan dari Perth ke KL sudah meningkat kepada AU$9,152.70 (RM27,845.49) dan saya perlu tambah lagi RM2,165.60 untuk perjalanan KL ke Phuket.
"Kenaikan ini tidak masuk akal. Saya juga tidak dapat berhubung dengan wakil daripada AirAsia melainkan chatbot yang tidak berguna itu," kata Budd yang sudah menggunakan perkhidmatan AirAsia hampir 10 tahun.
Budd juga membuat aduan kepada Suruhanjaya Penerbangan Malaysia (Mavcom), menteri persekutuan Hal Ehwal Pengguna Australia dan Agensi Perlindungan Pengguna Perth.

Pengembara berdiri di kaunter jualan AirAsia di klia2 di Sepang, 8 Feb 2015. Gambar: AP

Sementara itu, Theva Indrasenan yang juga dari Perth, tidak berpuas hati apabila menerima bayaran balik baucar perjalanan dalam mata wang Sri Lanka meskipun membayar menggunakan dolar Australia.
Menurut Theva, dia sudah membayar AU$850 (RM2,577.01) untuk terbangkan bapanya Ananthar Indrasenan dari Colombo, Sri Lanka ke Bali, Indonesia melalui Kuala Lumpur pada 23 Februari 2021, namun penerbangan itu dibatalkan.
Dia kemudian ditawarkan baucar perjalanan berjumlah 83,462.19 Rupee (RM1,007.14) tetapi disebabkan kejatuhan ekonomi negara Sri Lanka, nilai baucar yang diterima dalam mata wang itu kini hanya bernilai AU$350.
"Itu pun saya dapat baucar selepas membuat aduan kepada Mavcom," kata Theva yang menyifatkan ini sebagai tindakan yang sangat tidak adil.
Leesa Warren, dari Brisbane, Australia, pula masih menunggu untuk menerima bayaran balik berjumlah AU$7,198.80 (RM21,875.90) daripada pembelian tiket penerbangan dua hala ke Bangkok yang sepatutnya berlepas pada September 2020.
Penerbangan untuk lapan orang itu telah dibatalkan selepas dimaklumkan pada 1 Mac 2020 dan dia ditawarkan pilihan bayaran balik dalam bentuk tunai dan kredit.
"Saya pilih tunai kerana ini membolehkan saya pulangkan duit semua orang," kata Warren.
Selain itu, Warren juga berdepan kesulitan apabila dia memiliki kredit bernilai AU$5,500 dalam akaun AirAsia yang tidak dapat digunakan memandangkan tiada penerbangan itu dari Gold Coast atau Brisbane setakat ini.
"Kami sering menggunakan perkhidmatan AirAsia untuk ke Thailand dan Malaysia kira-kira tiga kali setahun.
"Agak mengecewakan apabila diberi layanan sebegini. Mereka ambil duit tetapi kami tidak dapat berhubung dengan pegawai syarikat penerbangan itu," tambahnya.
MalaysiaNow masih cuba mendapatkan penjelasan daripada AirAsia berhubung ketiga-tiga aduan ini.


Tinjauan badan global dapati Muhyiddin calon PM paling popular

Firma pendapat awam global YouGov meletakkan pengerusi Perikatan Nasional (PN) Muhyiddin Yassin sebagai calon perdana menteri paling popular dalam kalangan calon gabungan lain yang bertanding pada Pilihan Raya Umum ke-15 (PRU15), beberapa hari sebelum bilangan pengundi terbesar dalam sejarah Malaysia keluar mengundi pada 19 November.
Tinjauan terbaru YouGov itu berkata, Muhyiddin, yang mengetuai kerajaan Malaysia ketika kemuncak pandemik Covid-19 menerima “penerimaan terbaik" dalam kalangan satu pertiga (33%) pengundi, berbanding tiga pemimpin gabungan lain yang bersaing untuk jawatan tertinggi dalam negara itu.
Sementara itu, Pengerusi Pakatan Harapan (PH), Anwar Ibrahim berada di tempat kedua, dengan 29% penerimaan.
Manakala Perdana Menteri Ismail Sabri berada di tempat ketiga dengan 22% responden memberikan pandangan positif terhadap beliau.
Sementara itu, pengerusi Pejuang Dr Mahathir Mohamad yang tidak menolak mungkin kembali menjadi perdana menteri buat kali ketiga, menduduki tempat terakhir dengan 14%.
Populariti ahli politik veteran itu didapati lebih rendah berbanding Abdul Hadi Awang, walaupun presiden PAS yang bersekutu dengan Muhyiddin tidak menyatakan minat untuk menduduki jawatan tersebut.

Dapatan YouGov itu dilihat senada dengan tinjauan serupa dijalankan oleh Universiti Utara Malaysia (UUM), di mana ia mendapati Muhyiddin adalah tokoh paling dipercayai, diikuti Anwar di tempat kedua.
Muhyiddin berkhidmat sebagai perdana menteri selama kira-kira 17 bulan, sebelum beliau terpaksa berundur pada Ogos 2021 selepas mendapat tekanan daripada sekumpulan pemimpin Umno yang bersekutu dengan Ahmad Zahid Hamidi dan bekas perdana menteri Najib Razak.
Undi popular
Sementara itu, tinjauan YouGov terhadap pengundi secara individu juga mendapati PH mungkin mendapat bahagian terbesar undi sebanyak 35%, namun tidak menamakan gabungan itu sebagai pemenang.
Manakala PN berada di tempat kedua sebanyak 20%, diikuti BN sebanyak 17%.
“Walaupun PH mungkin menunjukkan prestasi yang baik di kawasan bandar di Malaysia, bilangan pengundi yang jauh lebih rendah diperlukan untuk memenangi kerusi di kawasan luar bandar di mana BN dan PN berkemungkinan menunjukkan prestasi yang baik di mana (kedudukan) dalam Parlimen mungkin akan menjadi sangat kompleks,” kata Campbell White, yang mengetuai YougGov Asia Pasifik.
Pilihan raya di Malaysia yang menggunakan sistem "First Past The Post", selain pemetaan pilihan raya di mana kawasan bandar besar masih diwakili satu kerusi di Parlimen menjadikan undi popular tidak semestinya menunjukkan sesebuah parti boleh mendapat majoriti kerusi untuk membentuk kerajaan.
Namun, White berkata sistem itu akan menimbulkan risiko kepada gabungan berasaskan Melayu seperti BN dan PN, kerana undi Melayu akan berbelah bagi antara dua gabungan itu di Semenanjung Malaysia.
Dari segi isu, penemuan YouGov menunjukkan kos sara hidup menjadi keluhan utama pengundi (51%), diikuti integriti kerajaan, pendapatan, kestabilan, hak Bumiputera, pendidikan dan pekerjaan.
Sementara itu, isu-isu seperti kebebasan peribadi, alam sekitar dan jenayah didapati gagal menarik perhatian pengundi.
Tinjauan YouGov dijalankan antara 8 dan 14 November, melibatkan 2,687 warganegara Malaysia berdasarkan "demografi khusus" bagi memastikan responden mewakili populasi mengikut umur, jantina, etnik, tahap pendidikan dan kawasan pengundian.


KPM jamin 147 sekolah jadi pusat pengundian PRN Johor tidak jejas SPM

Keputusan Suruhanjaya Pilihan Raya (SPR) menggunakan 147 sekolah menengah di negeri ini sebagai pusat mengundi bagi Pilihan Raya Negeri (PRN) Johor tidak akan menjejaskan perjalanan peperiksaan Sijil Pelajaran Malaysia (SPM) yang bermula hari ini.Ketika memberi jaminan itu, Menteri Kanan Pendidikan Radzi Jidin berkata walaupun sekolah berkenaan digunakan untuk PRN Johor namun, proses itu tidak akan melibatkan bilik peperiksaan.“Sebelum ini kita memang berbincang dengan SPR sekiranya boleh agar tidak menggunakan sekolah menengah, namun disebabkan kekangan tertentu, sebanyak 147 sekolah menengah akan digunakan.“Jadi keputusan dibuat walaupun sekolah itu digunakan, ia tidak akan sentuh bilik peperiksaan, walaupun sukar kerana peperiksaan kali ini hampir semua bilik digunakan kerana menjaga penjarakan yang lebih jauh. Tetapi mereka (SPR) ada kaedah dan sedang usahakan yang terbaik bagi memastikan proses peperiksaan berjalan lancar dan teratur,” katanya.Beliau berkata demikian kepada pemberita selepas mengadakan lawatan di Sekolah Menengah Kebangsaan (SMK) Kota Masai 2 pada hari pertama berlangsungnya ujian bertulis peperiksaan SPM hari ini.Radzi berkata sanitasi juga akan dilakukan sejurus sahaja selesai proses pengundian bagi memastikan kawasan terlibat dinyah cemar dan selamat digunakan kelak.Peperiksaan bertulis SPM 2021 dijalankan bermula hari ini sehingga 29 Mac manakala PRN Johor ditetapkan pada 12 Mac dengan pengundian awal akan dibuat pada 8 Mac.Februari lepas, Radzi berkata pihaknya berpendirian agar sekolah menengah di Johor tidak digunakan sebagai pusat mengundi bagi PRN kerana tidak mahu segala persediaan peperiksaan SPM yang telah disusun atur, “diganggu-gugat”.


Syarikat penerbangan Thailand diminta elak ruang udara sekitar Taiwan

Pihak Berkuasa Penerbangan Awam Thailand (CAAT) pada Khamis menasihatkan semua syarikat penerbangan di negara ini untuk mengelak menggunakan ruang udara sekitar Taiwan ketika China memulakan latihan ketenteraan di sekitar pulau itu mulai semalam.
“Semua syarikat penerbangan mesti mematuhi notis kepada juruterbang (Notam) dan sentiasa menyemak pengumuman terkini Notam yang dikeluarkan oleh China,” menurut CAAT.
Pada Khamis, China mengumumkan pihaknya telah memulakan latihan ketenteraandi enam zon sekitar Taiwan sehingga Ahad.
Kementerian pertahanan Taiwan memaklumkan beberapa peluru berpandu Dongfeng telah dilancarkan di perairan timur laut dan barat daya pulau itu, lapor Reuters.
Ketegangan di Selat Taiwan meningkat selepas lawatan Speaker Dewan Perwakilan Amerika Syarikat Nancy Pelosi ke pulau itu pada Selasa.


PN cadang KWSP bersasar bantu golongan sangat memerlukan

Perikatan Nasional (PN) menggesa kerajaan supaya membenarkan pengeluaran bersasar Kumpulan Wang Simpanan Pekerja (KWSP), kepada golongan yang memerlukan dengan mencari satu mekanisme yang sesuai.
Ketua pembangkang merangkap Ahli Parlimen Larut Hamzah Zainudin berkata ini bagi memastikan, hanya golongan yang benar-benar layak sahaja sahaja yang dapat mengeluarkan caruman itu demi meneruskan kelangsungan hidup.
“Ada pencarum yang mencarum KWSP secara suka rela...sebagai contoh sebelum pendemik dia ada kedai dan perniagaannya maju. Dia buat simpanan (KWSP) dan dia beli rumah, namun selepas tiga tahun semasa pandemik, pendapatan dia sudah berbeza berbanding zaman dia mencarum.
“Sekarang dia minta untuk keluarkan duit sebab sudah enam bulan tak bayar hutang rumah dan bank hendak lelong rumahnya. Jika kita tidak bantu orang seperti ini, apa yang akan terjadi?
“Rumahnya akan dilelong dan apabila dia hendak beli semula  aset itu setahun atau dua tahun akan datang, saya rasa amat susah sekali. Sebab tu saya minta sangat kerajaan untuk mecari mekanisme untuk tujuan ini,” katanya ketika membahaskan Rang Undang-Undang Perbekalan 2023 peringkat dasar di Dewan Rakyat hari ini.
Selain itu, Hamzah meminta kerajaan memberi perhatian kepada kebajikan veteran tentera yang bergadai nyawa mempertahankan kedaulatan negara, namun hanya menerima pencen RM500 sebelum penyelarasan gaji dilaksanakan pada 2013.
Pada masa sama, beliau turut mencadangkan penubuhan Jabatan Warga Emas seiring Malaysia menuju ke arah negara menua, yang membolehkan golongan berkenaan menyertai tenaga kerja bagi membolehkan mereka mempunyai pendapatan, terutama dalam menghadapi ketidaktentuan ekonomi ketika ini.
“Kalau boleh kita gunakan lagi mereka sebagai tenaga kerja dan cara membayarnya, tak payah ikut gaji minima tapi menggunakan model baharu,” katanya.


Kedaulatan undang-undang untuk semua lapisan masyarakat

Prinsip keempat Rukun Negara ialah Kedaulatan Undang-undang, atau “Rule of Law”.Rukun Negara yang diisytiharkan oleh Yang di-Pertuan Agong pada Hari Merdeka 1970.Kedudukan Rukun Negara bagi kehidupan berpolitik negara adalah tinggi hinggakan ia disebut sebagai falsafah dan ideologi nasional.Namun, bukanlah sebelum tahun 1970 tiada Rule of Law.Konsep Rule of Law sudah diamalkan di negara ini, sebelum merdeka lagi.Istilah Kedaulatan Undang-undang hanya datang kemudian sebagai terjemahan kepada Rule of Law apabila bahasa Melayu menjadi bahasa rasmi dan bahasa undang-undang.Konsep Rule of Law berasal dari England yang membawa sistem perundangannya, Common Law ke tanah-tanah jajahannya, termasuk di Tanah Melayu.Ia juga bukan bermakna, sebelum adanya British, tidak ada kedaulatan undang-undang.Kesultanan-kesultanan di Tanah Melayu mempunyai undang-undangnya juga, yang berasaskan pada Syariah dan tradisi Melayu.Tetapi kedatangan British memperkemaskan sistem perundangan di negara ini hinggalah apabila Tanah Melayu merdeka, bukan saja ada Rule of Law tetapi juga Perlembagaan yang memberikan perlindungan hak dan kesaksamaan kepada semua warga negara.Perlembagaan Persekutuan Tanah Melayu dan Perlembagaan Persekutuan Malaysia menetapkan bahawa semua warga negara berada dalam kedudukan saksama di bawah undang-undang.Maknanya, tidak kiralah kedudukan seseorang itu, miskin atau kaya; berkuasa atau berpengaruh, adalah kesemua mereka tertakluk pada undang-undang yang sama.Perlembangaan adalah dokumen undang-undang tertinggi negara.Maka tidak hairanlah, prinsip ketiga Rukun Negara iaitu sebelum Rule of Law ialah Keluhuran Perlembagaan atau “Supremacy of the Constitution”.Sekali lagi, konsep Supremacy of the Constitution mendahului terjemahannya dalam bahasa Melayu itu.Rukun Negara digubal oleh Majlis Gerakan Negara (Mageran) yang dipengerusikan oleh Abdul Razak Hussein.Ia merupakan antara langkah besar bagi memperbetulkan atau “reset” negara selepas Peristiwa 13 Mei 1969.Maka Rukun Negara ini juga boleh dilihat sebagai penegasan semula Keluhuran Perlembagaan dan Kedaulatan Undang-undang.Tetapi dari segi amalan, tentunya adalah mustahil untuk semua rakyat mendapat layanan saksama daripada undang-undang dan institusi negara.Mereka yang mempunyai banyak wang tentu lebih mampu untuk mendapatkan khidmat peguam yang lebih baik.Sementara mereka yang mempunyai pengaruh dan kuasa politik mampu mencari jalan unntuk mengatasi halangan undang-undang.Lebih-lebih lagi apabila mereka mempunyai ramai pengikut.Perkara ini sudah lama dibincangkan oleh ahli-ahli perundangan sejak dari dahulu lagi.Namun begitu usaha wajar diteruskan supaya prinsip-prinsip ini dapat dilaksanakan.Untuk itu, konsep Rule of Law sentiasa perlu dipertegaskan.Dalam hal ini, ketika mula menjadi perdana menteri kali kedua, Dr Mahathir Mohamad menyebut mengenai Rule of Law.Kemenangan Pakatan Harapan (PH) pada pilihan raya umum tahun 2018 diharapkan oleh para penyokongnya sebagai suatu “reset'” terhadap negara.Di bawah kepimpinan Mahathir, negara diharapkan dapat melalui pembersihan untuk bangkit semula dengan melaksanakan tadbir urus dan mengamalkan Rule of Law bagi menghentikan korupsi, penyelewengan dan penyalahgunaan kuasa.Tetapi harapan bagi “reset” ini berkecai dengan berlaku Langkah Sheraton dan tumbangnya kerajaan PH.Pada mulanya Barisan Nasional (BN) menyertai kerajaan Perikatan Nasional (PN).Kemudian ia memimpin kerajaan.Dengan kemenangan BN di Melaka, parti itu yakin akan dapat menguasai kerajaan sepenuh pada Pilihan Raya Umum ke-15 (PRU15).Maka apa saja pencapaian kerajaan PH dalam usaha membersihkan negara daripada korupsi, penyelewengan salah guna kuasa, serta menegakkan Rule of Law khususnya berkaitan skandal 1MDB akan hanya tinggal menjadi nota kaki sejarah.Apabila melihat keadaan ini, usaha menegakkan Rule of Law terhadap semua warga negara tanpa mengira lapisan masyarakat, terutamanya ke atas golongan berpengaruh dan mempunyai kuasa politik akan hanya berjaya jika mendapat sokongan keseluruhan rakyat.Maknanya, usaha membersihkan negara mestilah didokong oleh bukan saja penyokong-penyokong PH tetapi ahli-ahli BN juga mestilah mahukan supaya Rule of Law ditegakkan.Maka, pengundi mesti bersedia menolak calon-calon pilihan raya yang tidak komited pada Rule of Law.Begitu juga ahli-ahli parti sendiri juga menolak mana-mana pemimpin mereka yang tidak menghormati Rule of Law.Tetapi Rule of Law ini merupakan suatu konsep undang-undang untuk menguatkuasakan etika yang dipersetujui oleh masyarakat.Terdapat peraturan-peraturan asas dalam kehidupan bermasyarakat.Antara perkara penting ialah menghormati hak milik orang lain seperti harta atau wang ringgit.Inilah antara perkara yang mahu dikuatkuasakan melalui undang-undang.Tanpa undang-undang, etika ini hanya tinggal sebagai kepercayaan.Hak milik atau harta pula datang dalam pelbagai bentuk.Ada harta persendirian, harta golongan tertentu, harta negara dan harta awam.Harta golongan seperti harta parti tentulah dibezakan dengan harta peribadi dan harta awam.Sebarang perpindahan yang tidak beretika akan dianggap sebagai mencuri dan menyeleweng.Tamadun manusia berasaskan pada penghormatan terhadap hak milik harta.Ia bermula dengan pengiktirafan adanya hak persendirian.Ini kerana pada permulaannya, tidak ada harta persendirian.Tidak ada hak milik.Sesiapa saja pun boleh ambil sebarang keperluan dari hutan.Siapa kuat, dia dapat banyak.Tetapi tentu perkara ini membawa kepada pergaduhan dan kekerasan.Kemudian ia berkembang menjadi harta awam sesuatu suku kaum.Akhirnya apabila ia berkembang menjadi kampung dan bandar, muncullah perbezaan antara harta persendirian dan harta awam.Tamadun Sumeria mencatatkan undang-undang pemilikan.Inilah bermulanya Rule of Law untuk menghalang perbuatan mencuri.Tetapi penguatkuasaan undang-undang tidak memadai atau mustahil hendak dilakukan sepenuhnya.Usaha menghalang perbuatan mencuri perlu dibuat dengan kesedaran dari dalam diri setiap seseorang warga kota.Untuk itu, masyarakat memerlukan agama.Dengan kepercayaan agama yang menggariskan peraturan, maka ia sedikit sebanyak dapat mencegah perbuatan buruk.Prinsip pertama Rukun Negara adalah Kepercayaan kepada Tuhan.Maknanya kepercayaan dalam diri itu akan membuat warga negara beretika.Bagi penguatkuasaan etika pula, manusia perlukan negara.Sebab itu prinsip kedua ialah Kesetiaan kepada Raja dan Negara.Raja di sini bermaksud personifikasi negara supaya sistem berpolitik mempunyai tonggak yang selanjutnya mengalir kepada Perlembagaan dan Rule of Law.Akhirnya, prinsip kelima Rukun Negara adalah Kesopanan dan Kesusilaan.Ia diterjemahkan sebagai “Courtesy and Morality”.Gambaran yang diberikan tentang prinsip ini selalunya adalah adab sopan dan berkelakuan baik.Tetapi Kesopanan dan Kesusilaan itu sebenarnya adalah lebih daripada itu.Malah prinsip kelima Rukun Negara ini adalah puncak dan natijah kepada keseluruhan kehidupan berpolitik dan bernegara.Kepercayaan pada Tuhan adalah permulaan tetapi Kesopanan dan Kesusilaan adalah hasil.Kalau dalam terma agama, prinsip kelima ini adalah akhlak.Bermula dengan tauhid dan berakhir dengan akhlak.Ia juga bermakna, hasil daripada Rule of Law adalah Kesopanan dan Kesusilaan.Di sinilah negara menjadi bersih.Bukan saja bersih dari segi alam sekitar tetapi juga bersih dari korupsi, penyelewengan dan salah guna kuasa.


Kerajaan tanggung kerugian RM2.3 bilion akibat kegiatan melombong bitcoin, kata Azam

Sindiket melombong bitcoin yang mencuri bekalan elektrik dari 2018 hingga 2021 mengakibatkan kerajaan menanggung kerugian mencecah RM2.3 bilion, kata Ketua Pesuruhjaya Suruhanjaya Pencegahan Rasuah Malaysia (SPRM) Azam Baki.Beliau berkata jumlah kerugian yang besar itu melibatkan 7,209 kes sindiket terbabit di seluruh negara.Azam berkata sindiket itu paling banyak dikesan di Selangor (2,311); diikuti Perak (1,349); Kuala Lumpur (732); Johor (723); Negeri Sembilan (599); Kedah (481); Pulau Pinang (344); Melaka (314); Pahang (288); Kelantan (37); Perlis (19) dan Terengganu (12).Menurutnya SPRM menahan 18 lelaki warga tempatan termasuk dalang berusia antara 30-an hingga 60-an di seluruh negara dalam operasi itu semalam.“Seorang daripada suspek menguasai 500 premis di semenanjung Malaysia dan kami turut merampas wang tunai RM2.3 juta melibatkan 998 premis,” katanya pada sidang media khas Op Power di ibu pejabat SPRM hari ini.Beliau berkata susulan itu SPRM menyita wang tunai RM281,180 dan membekukan akaun bank RM4.4 juta iaitu melibatkan 97 individu, 29 syarikat dan 126 akaun bank, selain menyita 1,157 mesin bitcoin dengan nilai RM2.3 juta iaitu anggaran sebuah mesin bernilai RM2,000 dan menyita e-dompet RM82,000.Turut disita mata wang kripto RM108,545.38 (US$25,893.46) manakala lima kereta dirampas iaitu BMW, Honda Accord, Toyota Vellfire, Ford Ranger dan Audi serta pelbagai barangan kemas.“Hasil risikan SPRM mengesahkan kejadian ini berlaku hampir di seluruh negara dan SPRM mengesan sebanyak 998 premis disewakan bagi kegiatan sedemikian,” katanya.Beliau berkata modus operandi yang digunakan sindiket itu adalah pengusaha-pengusaha bitcoin akan berunding dengan pegawai TNB semasa operasi penguatkuasaan dijalankan.Pihak TNB mengesahkan terdapat penawaran wang rasuah antara RM3,000 ke RM300,000 supaya tidak diambil sebarang tindakan penguatkuasaan dan membocorkan maklumat operasi.Azam berkata pembayaran rasuah akan dilakukan dengan dua cara iaitu bayaran secara tunai dan menggunakan mata wang kripto iaitu bayaran secara bulanan.Beliau berkata kegiatan itu boleh menyebabkan kerugian kepada kerajaan khususnya Tenaga Nasional Berhad (TNB), selain turut menjejaskan bekalan atau arus elektrik kepada operasi kemudahan kritikal seperti klinik, hospital dan pusat rawatan dialisis.Selain itu, Azam berkata sindiket terbabit menyebabkan berlakunya kerosakan perkakas elektrik dan kebakaran premis ekoran kegiatan perlombongan bitcoin dan pemilik premis akan teraniaya kerana menanggung segala tuntutan dan tindakan yang akan dikenakan TNB.“Sindiket berkenaan menggunakan mesin-mesin melombong bitcoin yang terkini dan dibeli dari China yang dibawa masuk melalui Pelabuhan Klang dan mengisytiharkannya sebagai peralatan teknologi maklumat,” katanya.


Mahkamah perintah 3 beradik dalam jagaan JKM diserahkan segera kepada ibu

Mahkamah Tinggi Kuala Lumpur hari ini memerintahkan tiga adik-beradik yang dalam jagaan Jabatan Kebajikan Masyarakat diserahkan dengan segera kepada ibu mereka, Loh Siew Hong, selepas membenarkan permohonan habeas corpus difailkan ibu tunggal itu.Hakim Collin Lawrence Sequerah berkata menurut perintah Mahkamah Tinggi bertarikh 31 Mac 2021, pemohon telah diberikan hak penjagaan dan kawalan tunggal ke atas ketiga-tiga anaknya.“Terdapat juga perintah ex-parte interim bertarikh 20 Disember 2019, memberikan hak penjagaan dan kawalan tunggal anak-anaknya kepada pemohon.“Perintah mahkamah masih kekal dan masih sah. Perintah mahkamah tidak boleh dilayan dengan sewenang-wenangnya dalam berhadapan penghinaan mahkamah. Oleh sebab perintah mahkamah masih kekal, saya membenarkan permohonan writ habeas corpus,” kata hakim itu.Dalam notis usulnya yang difailkan melalui Tetuan SS Thind pada 13 Februari, Loh menamakan Nazirah Nanthakumari Abdullah sebagai responden pertama dan pihak yang tidak dinamakan yang beliau dakwa menjaga tiga anaknya sebagai responden kedua.Loh memohon writ habeas corpus atau perintah lain yang sesuai oleh mahkamah untuk membolehkan anak-anaknya itu dibebaskan serta-merta daripada hak penjagaan persendirian responden, dan dikembalikan kepadanya.Loh, 34, kelihatan menangis ketika hakim menyampaikan penghakiman.Anak Loh, kembar perempuan berumur 14 dan seorang lelaki berumur 10 tahun, ditempatkan di bilik saksi semasa prosiding itu.Beliau memfailkan permohonan habeas corpus atas alasan walaupun Mahkamah Tinggi telah memberikan hak penjagaan dan kawalan tunggal ketiga-tiga anaknya itu kepadanya, beliau tidak dapat bertemu mereka kerana bekas suaminya M Nagahswaran telah menyembunyikan mereka.Loh mendakwa mendapat tahu anak-anaknya berada dalam kawalan responden pertama (Nazirah dipercayai pendakwah) di Yayasan Hidayah Centre di Bayan Lepas, Pulau Pinang, namun dia (Nazirah) tidak membenarkannya pemohon bertemu dan menjemput anak-anaknyaBeliau mendakwa anak-anaknya kemudian dipindahkan ke Perlis dan menempatkan mereka di bawah kawalan dua responden.“Tindakan responden menjaga kanak-kanak tanpa kebenaran pemohon merupakan penahanan yang menyalahi undang-undang atau penahanan yang tidak wajar dalam penjagaan peribadi dan ini memerlukan campur tangan mahkamah kerana pemohon tidak mengetahui lokasi khusus anak-anaknya.“Pemohon mempunyai sebab untuk mempercayai bahawa terdapat niat dan usaha responden untuk mengislamkan anak-anaknya dan membawa mereka di luar bidang kuasa mahkamah ini,” katanya.Terdahulu, peguam A. Srimurugan yang mewakili Loh, berhujah tiga beradik itu sepatutnya dikembalikan kepada ibu kandung mereka kerana ibunya telah mendapat hak penjagaan, perlindungan dan kawalan ke atas anak-anaknya dan tindakan responden mengawal mereka dianggap sangat tidak menghormati perintah yang dikeluarkan oleh Mahkamah Tinggi.“Persoalan yang dibangkitkan hari ini tidak melibatkan isu agama atau konflik yang melibatkan undang-undang syariah, sebaliknya ia berkaitan dengan pematuhan perintah mahkamah sebelum ini,” katanya sambil menambah bekas suami Loh ditahan di sebuah penjara di Kelantan.


LHDN saman sekutu Jho Low, tuntut tunggakan cukai RM68 juta

Kerajaan Malaysia melalui Lembaga Hasil Dalam Negeri (LHDN) menfailkan saman terhadap Eric Tan Kim Loong yang didakwa sebagai sekutu ahli perniagaan dalam buruan Low Taek Jho atau Jho Low, memintanya membayar cukai pendapatan berjumlah RM68 juta.Kerajaan Malaysia selaku plaintif memfailkan writ saman dan pernyataan tuntutan melalui LHDN pada 15 Januari lepas di Mahkamah Tinggi Kuala Lumpur dengan menamakan Tan, 43, sebagai defendan bagi tunggakan cukai itu bagi tahun taksiran  2010 hingga 2013.Mengikut senarai kes mahkamah, kes itu ditetapkan untuk sebutan secara dalam talian (e-Review) di hadapan Timbalan Pendaftar Mahkamah Tinggi Farah Shuhada Ramli  hari ini yang kemudiannya menetapkan 16 Mac ini untuk pengurusan kes berkenaan.Mengikut pernyataan tuntutan itu, Kerajaan Malaysia mendakwa bagi Tahun-Tahun Taksiran 2010, 2011, 2012 dan 2013, defendan telah ditaksirkan dengan cukai pendapatan berjumlah RM2,706,803.84, RM22,090,949.92, RM35,479,911.48 dan RM1,538,473.04 melalui Notis-notis Taksiran masing-masing bertarikh 30 September 2020.Plaintif mendakwa Notis-notis Taksiran itu telah dihantar secara pos berdaftar kepada defendan pada 24 November 2020 ke alamat terakhirnya di Taman Pusat Kepong, di sini yang diketahui oleh plaintif pada masa itu, namun notis berkenaan tidak pernah dikembalikan kepada plaintif tanpa serah.Menurut plaintif, seterusnya lebihan kredit sebanyak RM782.02 telah digunakan dan ditolak sebagai sebahagian bayaran cukai pendapatan bagi Tahun Taksiran 2010 itu, meninggalkan baki yang masih terhutang dan perlu dibayar sebanyak RM2,706,021.82 bagi tahun taksiran berkenaan.“Oleh kerana defendan gagal untuk membayar jumlah cukai sebanyak RM2,706,021.82, RM22,090,949.92, RM35,479,911.48 dan RM1,538,473.04 dalam tempoh 30 hari daripada tarikh penyampaian Notis-notis Taksiran itu kepadanya (defendan), seperti ditetapkan di bawah Seksyen 103 Akta Cukai Pendapatan 1967, kenaikan cukai sebanyak 10 peratus masing-masing berjumlah RM270,602.18, RM2,209,094.99, RM3,547,991.14 dan RM153,847.30 telah dikenakan dan ditambah ke atas keseluruhan cukai pendapatan bagi Tahun-tahun Taksiran 2010 sehingga 2013 yang masih belum dibayar,” menurut plaintif dalam pernyataan tuntutannya.Dakwa plaintif, sehingga kini defendan masih gagal membayar kepada plaintif amaun cukai pendapatan defendan yang masih terhutang dan genap masanya dan perlu dibayar bagi Tahun-tahun Taksiran 2010 sehingga 2013 termasuk kenaikan-kenaikan yang dikenakan ke atasnya, kesemuanya berjumlah RM67,996.891.87.Oleh itu, plaintif menuntut defendan membayar RM67,996.891.87, faedah lima peratus setahun dari tarikh penghakiman sehingga tarikh realisasi, kos dan lain-lain relif yang disifatkan sesuai oleh mahkamah.Media sebelum ini melaporkan Tan merupakan sekutu rapat Jho Low dan turut terlibat dalam transaksi berbilion ringgit dalam skandal 1MDB.


Azmin ketuai misi perdagangan, pelaburan ke Arab Saudi, UAE esok

Menteri Perdagangan Antarabangsa dan Industri Mohamed Azmin Ali akan mengetuai misi perdagangan dan pelaburan ke Arab Saudi dan Emiriah Arab Bersatu (UAE) bermula esok sehingga 4 Mei, 2021.Misi itu merupakan sebahagian daripada usaha berterusan kementerian perdagangan antarabangsa dan industri (Miti) untuk mempromosikan peluang perniagaan dan perkongsian strategik antara Malaysia dan rantau Asia Barat.Ia juga bertujuan untuk mengekalkan momentum hubungan ekonomi antara Malaysia dan kedua-dua negara itu susulan lawatan rasmi Perdana Menteri Muhyiddin Yassin ke Arab Saudi dan UAE pada Mac, kata Miti dalam satu kenyataan hari ini.Miti berkata misi itu dijangka mengukuhkan nilai Malaysia sebagai destinasi pelaburan pilihan dan rakan dagangan dengan meningkatkan keyakinan komuniti perniagaan di Arab Saudi dan UAE.“Kedua-dua negara ini adalah antara rakan dagangan dan pelaburan paling penting Malaysia di Asia Barat dan berharap hubungan yang telah lama terjalin ini dapat ditingkatkan lagi ke tahap yang lebih strategik dari segi pelaburan berkualiti dan perdagangan dipelbagaikan,” katanya.Semasa lawatan ke Arab Saudi, Azmin akan bertemu dengan Menteri Perdagangan dan Pengerusi Lembaga Pengarah Pihak Berkuasa Am Perdagangan Asing Dr Majid Abdullah Alkassabi; dan Menteri Industri dan Sumber Galian Bandar I Al Khorayef.Manakala di UAE, Azmin akan bertemu dengan Menteri Ekonomi Abdulla bin Touq Al Marri; dan Menteri Negeri bagi Perdagangan Asing Thani bin Ahmed Al Zeyoudi.Beliau juga dijangka bertemu dengan menteri-menteri kanan lain kedua-dua negara itu.Mesyuarat yang diadakan itu akan membincangkan mengenai isu-isu dua hala utama dan kolaborasi dalam bidang kepentingan bersama termasuk kerjasama ekonomi dua hala dan serantau, kewangan dan langkah-langkah pemulihan ekonomi pasca ekonomi.“Mohamed Azmin akan memberi taklimat kepada rakan sejawatnya di Arab Saudi dan UAE mengenai Aspirasi Pelaburan Nasional (NIA), kerangka pertumbuhan kehadapan yang akan membentuk asas bagi pembaharuan menyeluruh dasar pelaburan Malaysia.“NIA akan menjadi pusat kepada hala tuju pelaburan baharu Malaysia menawarkan pelbagai peluang kepada para pelabur dari Arab Saudi dan UAE,” kata Miti.Selain mesyuarat rasmi, beliau juga akan mengadakan mesyuarat perniagaan bersemuka dengan syarikat terkemuka Arab Saudi dan UAE serta pelabur berpotensi untuk meneroka lagi peluang perniagaan baharu serta kolaborasi dalam industri minyak dan gas, penjagaan kesihatan dan runcit.Mohamed Azmin juga akan menyaksikan majlis permeteraian Memorandum Eksplorasi Perniagaan (Mobe) antara UEM Edgenta Bhd, anak syarikat Khazanah Nasional Bhd dan ASMA Advanced Solutions LLC di Riyadh.Memorandum ini menandakan usaha strategik oleh syarikat Malaysia dalam pasaran perkhidmatan sokongan penjagaan kesihatan dan pengurusan fasiliti bersepadu di Arab Saudi.Pada 2020, Arab Saudi merupakan rakan dagangan kedua terbesar dan sumber import terbesar Malaysia di rantau Asia Barat.Jumlah perdagangan antara kedua-dua negara berjumlah RM20.27 bilion (AS$4.83 bilion) dengan eksport Malaysia ke Arab Saudi berjumlah RM4.13 bilion (AS$0.99 bilion) dan nilai import pada RM16.14 bilion (AS$3.84 bilion). Pelaburan utama dari negara itu termasuklah kimia dan produk kimia, pembuatan makanan, produk elektronik dan elektrik serta tekstil.Sementara itu, UAE adalah rakan dagangan terbesar dan destinasi eksport terbesar Malaysia di rantau Asia Barat pada 2020. Jumlah perdagangan antara kedua-dua negara berjumlah RM20.59 bilion (AS$4.92 bilion) dengan jumlah eksport ke UAE berjumlah RM8.49 bilion (AS$2.03 bilion), manakala import sebanyak RM12.10 bilion (AS$2.89 bilion).Sumber pelaburan utama dari UAE adalah dalam sektor mesin dan peralatan, farmaseutikal halal dan pembuatan makanan.Mohamed Azmin akan disertai delegasi kecil para pegawai kanan Miti, Lembaga Pembangunan Pelaburan Malaysia (Mida) dan Perbadanan Pembangunan Perdagangan Luar Malaysia (Matrade).Misi itu akan dilakukan mengikut prosedur operasi standard (SOP) pencegahan Covid-19 yang ketat seperti yang dipersetujui oleh kementerian kesihatan Malaysia dan Majlis Keselamatan Negara serta kerajaan Arab Saudi dan UAE.


Kelantan catat kadar kebolehjangkitan Covid-19 paling tinggi hari ini

Kelantan merekodkan kadar kebolehjangkitan Covid-19 atau R naught (Rt) tertinggi di seluruh negara semalam (22 April) pada kadar 1.53 berbanding kadar kebangsaan 1.16.Kementerian kesihatan menerusi infografik disiarkan di Twitter rasmi kementerian memaklumkan negeri itu merekodkan kes baru tertinggi semalam dengan 663 kes baharu dalam tempoh 24 jam.Menerusi hantaran sama, antara negeri yang mencatatkan kadar kebolehjangkitan tertinggi termasuk Kuala Lumpur dengan 1.29, diikuti Melaka 1.23 dan Kedah 1.18.Sementara itu nilai Ro/Rt Kebangsaan pula naik sedikit kepada 1.16 daripada 1.15 sebelum ini.Semalam, Pengerusi Jawatankuasa Kerajaan Tempatan, Perumahan dan Kesihatan Kelantan Dr Izani Husin dilaporkan berkata peningkatan ketara kes baharu negeri itu telah menyebabkan fasiliti hospital dan Pusat Kuarantin Risiko Rendah (PKRC) Covid-19 penuh dan petugas kesihatan tidak mencukupi.Semua jajahan di Kelantan kini berada di bawah perintah kawalan pergerakan (PKP) sehingga 29 April susulan peningkatan ketara kes Covid-19 di negeri ini.Jajahan Kota Bharu, Pasir Mas, Pasir Puteh, Bachok, Machang, Tumpat dan Tanah Merah dikenakan PKP bermula 16 April manakala PKP di Jajahan Jeli, Kuala Krai dan Gua Musang bermula semalam.


30 majikan kemuka tuntutan palsu program subsidi upah, kata Perkeso

Pertubuhan Keselamatan Sosial (Perkeso) mengenal pasti 30 kes melibatkan tuntutan palsu dan salah guna dana Program Subsidi Upah (PSU) sejak program diperkenalkan Mac lalu, kata Ketua Eksekutifnya Mohammed Azman Aziz Mohammed.Beliau berkata kes yang dikenal pasti membabitkan syarikat, antaranya di Kedah, Selangor dan Kuala Lumpur.“Kita (Perkeso) memandang serius dan ambil perhatian akan perkara ini serta bekerjasama dengan pihak berkuasa termasuk Polis Diraja Malaysia dan Suruhanjaya Pencegahan Rasuah Malaysia (SPRM) untuk tindakan undang-undang.“Daripada 30 kes itu, Kedah mempunyai lapan kes, Selangor (6), Kuala Lumpur (5), Perak (3), Johor dan Pahang masing-masing dua kes manakala Kelantan, Sarawak, Sabah dan Pulau Pinang masing-masing satu kes. Kita jangkakan banyak lagi kes bakal dikenal pasti,” katanya pada sidang media di Menara Perkeso hari ini.Justeru, Mohammed Azman menggesa majikan yang telah membuat tuntutan palsu atau menghantar maklumat tidak tepat tampil secara sukarela atau menghubungi Perkeso bagi memulangkan semula dana yang diterima seperti PSU, Insentif Pengambilan Pekerja dan Program Pengekalan Pekerjaan (ERP).Sejak pelancaran PSU, sebanyak 281 aduan dikemukakan pekerja mengenai bayaran insentif yang dimohon majikan tidak diserahkan kepada pekerja.Beliau turut mengesahkan kenyataan SPRM 7 Oktober lalu berhubung seorang pengarah urusan sebuah syarikat di Selangor ditahan bagi membantu siasatan kes mengemukakan penyata akaun mengandungi butiran palsu untuk mendapatkan bantuan subsidi upah PSU.“Kes ini melibatkan 185 pekerja dan bayaran sebanyak RM415,000. Kes ini antara 30 kes yang kita kenal pasti,” katanya.Hingga kini, kerajaan membayar kira-kira RM11.8 bilion kepada majikan di bawah insentif subsidi upah itu.


Kes harian lepasi 27,000 jangkitan, tertinggi sejak Omicron landa negara

27,831 kes baru Covid-19 direkodkan hari ini menjadikan jumlah keseluruhan sebanyak 3,111,514 kes.Daripada keseluruhan kes harian yang dilaporkan pada hari ini, 97 kes (0.35%) adalah daripada Kategori Tiga, Empat, dan Lima, dan 27,734 kes (99.65%) lagi adalah terdiri daripada Kategori Satu dan Dua.MENYUSUL LAGI


Sorry.


Ketibaan pelancong asing ke Indonesia cecah 1.2 juta setakat Julai

Ketibaan pelancong asing ke Indonesia untuk tempoh tujuh bulan pertama tahun ini mencecah 1.2 juta, dipacu oleh pelaksanaan skim visa semasa ketibaan (VOA).
Ketibaan pelancong pada Julai meningkat kepada 476,970 dari 345,438 pada Jun, terutamanya membabitkan pelancong dari Australia, Singapura, Malaysia, India dan Amerika Syarikat, menurut Kementerian Pelancongan dan Ekonomi Kreatif Indonesia.
Pulau percutian terkenal Bali, menerima kedatangan pelancong seramai 246,504 pada Julai, mencatat rekod baru sejak pandemik Covid-19 melanda, menyaksikan kunjungan hampir 9,000 pelancong setiap hari, menurut kementerian itu.
Pada masa ini, rakyat dari 75 negara layak mendapat VOA termasuk pelawat dari Maldives, Monaco, dan Colombia, kata menterinya Sandiaga Salahuddin Uno dalam satu kenyataan.
Indonesia, negara kepulauan terbesar terdiri daripada lebih 17,000 pulau, menyasarkan untuk menarik 3.6 juta ketibaan pelancong asing tahun ini.


Agong titah kerajaan harmonikan keadaan berhubung isu kalimah Allah

Yang di-Pertuan Agong Sultan Abdullah Sultan Ahmad Shah menzahirkan kegusaran berhubung isu penggunaan kalimah “Allah” yang dikhuatiri menjadi polemik berlarutan dan boleh menjejaskan perpaduan nasional dan kesejahteraan negara jika tidak diselesaikan segera.
Sultan Abdullah bertitah ini memandangkan polemik penggunaan kalimah Allah, bukan merupakan perdebatan berhubung terminologi dan linguistik, sebaliknya berkait isu akidah umat Islam dengan sebarang kekeliruan akan hanya mengundang musibah.
“Kerajaan Beta hendaklah mengharmonikan situasi semasa dan pada masa yang sama meletakkan penggunaan kalimah Allah pada konteks yang betul dengan mengambil kira keselamatan negara kemaslahatan ummah dan kedudukan Beta serta Raja-Raja Melayu yang lain sebagai ketua agama Islam,” titah Seri Paduka.
Yang di-Pertuan Agong bertitah demikian pada Istiadat Menghadap dan Pengurniaan Darjah Kebesaran, Bintang dan Pingat Persekutuan 2023 di Istana Negara sempena Ulang Tahun Hari Keputeraan Rasmi Yang di-Pertuan Agong di Istana Negara hari ini.
Turut berangkat Raja Permaisuri Agong Tunku Azizah Aminah Maimunah Iskandariah.
Seri Paduka bertitah sebarang polemik yang berhubung kait dengan agama jika gagal ditangani dengan segera, adalah umpama sumbu yang akhirnya bakal menyalakan api permusuhan antara kaum.
Sehubungan itu, Sultan Abdullah bertitah dalam berhadapan dengan isu sensitif sedemikian, semua pihak sewajarnya mengambil pendekatan yang bijak, tertib dan disulami dengan semangat toleransi yang tinggi.
Titah Seri Paduka ini selaras dengan prinsip pertama rukun negara iaitu ‘Kepercayaan Kepada Tuhan’, yang antara lain menekankan bahawa konsep beragama adalah amat penting dalam kehidupan masyarakat Malaysia dan ia tidak sewajarnya dijadikan asas kepada pertikaian dan perbalahan.
Sultan Abdullah bertitah ketinggian dan kesucian agama Islam telah sekian lama terpelihara dalam pembentukan negara Malaysia yang merdeka sehingga agama Islam akhirnya didaulatkan sebagai agama Persekutuan di bawah Fasal 1 Perkara 3 Perlembagaan Persekutuan.
“Kedudukan agama Islam yang ditempatkan pada darjat yang amat tinggi di dalam Perlembagaan Persekutuan, dicapai menerusi persefahaman dan persetujuan oleh semua pihak ketika negara memperoleh kemerdekaan,” titah Seri Paduka.
Yang di-Pertuan Agong bertitah perpaduan memerlukan resipi yang efektif dengan hati yang terbuka jiwa yang luhur dan semangat kesetiaan kepada raja serta negara selain, tidak mempersoalkan dan mencampuri serta memandang rendah urusan dan kepercayaan agama yang diamalkan bangsa lain.
“Demi perpaduan dan masa hadapan negara, sebarang polemik agama hendaklah diselesaikan segera.
“Semangat perpaduan perlu disemai serta dibentuk di rumah, dibaja, disiram dengan pendidikan serta nilai-nilai murni hidup bermasyarakat di bangku sekolah dan seterusnya diperkasa di institusi-institusi pengajian tinggi.
Pada 17 Mei lepas, Perdana Menteri Anwar Ibrahim menerusi kenyataan memaklumkan Jemaah Menteri telah mendapat perkenan Yang di-Pertuan Agong untuk mempersembahkan cadangan bagi mengukuhkan penguatkuasaan dasar berhubung kalimah Allah kepada Majlis Raja-Raja.
Bersempena sambutan Ulang Tahun Hari Keputeraan Rasmi, seramai 839 individu menerima Darjah Kebesaran, Bintang dan Pingat Persekutuan 2023.


Kes harian kekal 3 digit, 6 lagi terkorban

809 kes baru Covid-19 direkodkan semalam menjadikan jumlah keseluruhan sebanyak 5,011,443 kes.
Sebanyak 1,552 pesakit turut dilaporkan sembuh, menjadikan jumlah keseluruhan kes sembuh sebanyak 4,956,702.
Ketika ini, 17,972 kes aktif direkodkan di mana 16,772 atau 93.3% daripadanya menjalani kuarantin kendiri.
Tiada pesakit ditempatkan ke pusat kuarantin sementara 1,128 (6.3%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 72 kes dan 49 daripadanya memerlukan bantuan alat pernafasan.
Enam lagi kes kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,769 orang.


Tiga peristiwa bermakna bagi dunia Islam

Minggu lalu berlaku tiga peristiwa yang boleh mempengaruh keadaan umat Islam akan datang.
Pada waktu sama ia mencerminkan suatu keadaan perjalanan sejarah umat Islam dalam konteks geopolitik dunia.
Peristiwa-peristiwa itu ialah pemergian ulama Sunni berpengaruh, Yusof Al-Qaradawi, siri protes berhubung kematian Mahsa Amini di Iran dan pelantikan Mohammed bin Salman sebagai perdana menteri Arab Saudi.
Ketiadaan Qaradawi tidaklah memberi kesan bagi umat Islam akan datang.
Seperti mana ketika hayatnya, pengaruh beliau adalah berbentuk kenyataan, ilmu dan buku-bukunya yang menjadi rujukan di seluruh dunia Sunni.
Beliau bagaimanapun mewakili satu era gerakan Islam merangkumi 70 tahun perjuangan dengan melibatkan geopolitik Timur Tengah yang masih tidak kelihatan penghujungnya.
Tetapi peristiwa siri protes berhubung kematian Mahsa Amin di Iran pula dipercayai memberi kesan pada keadaan dan arah tuju bukan saja kepada Republik Islam itu tetapi juga hubungannya dengan Barat.
Sama ada keadaan akan menjadi bertambah buruk atau baik, ia tetap memberi kesan kepada seluruh dunia.
Lebih memberi kesan kepada dunia, sama ada baik atau buruk ialah pelantikan Mohammed sebagai perdana menteri Arab Saudi.
Sebelum ini perdana menteri adalah bapanya, Raja Salman.
Tanpa jawatan itu pun, Mohammed mempunyai kuasa dan pengaruh besar sebagai Tengku Mahkota dan menteri pertahanan.
Tetapi dengan jawatan perdana menteri, beliau menjadi ketua kerajaan yang secara rasminya memang mempunyai kuasa.
Ketiga-tiga peristiwa ini merupakan perkembangan hal ehwal semasa yang akan lebih dapat difahami apabila ia dilihat dari sudut konteks sejarah kontemporari dan geopolitik abad ke-19, 20, yang akhirnya melimpah ke abad 21.
Saya membesar pada tahun 1970-an di mana pertarungan global adalah antara Barat yang kanan dan Timur yang kiri dalam bentuk Perang Dingin.
Tidak timbul peranan gerakan Islam, apatah lagi revolusi Islam.
Tahun 1973 amat penting bagi umat Islam kerana berlakunya Perang Ramadan sebagai usaha negara-negara Arab untuk membebaskan Palestin dan wilayah-wilayah Mesir, Jordan dan Syria daripada pendudukan Israel.
Perang ini diketuai oleh Presiden Mesir Anwar Sadat untuk menebus kekalahan yang dialami oleh pendahulunya, Gamal Nasser dalam perang Arab-Israel pada tahun 1967.
Tetapi Anwar yang lebih berjaya daripada Nasser dalam perang menentang Israel tidak muncul sebagai wira umat Islam.
Tokoh yang muncul ialah Raja Arab Saudi, Almalik Faisal yang mengenakan embargo minyak kepada Amerika Syarikat (AS) dan Eropah kerana menyokong Israel.
Beliau berani bertindak sedemikian walaupun Arab Saudi adalah sekutu AS.
Ketika itu Qaradawi sudah berada di Qatar.
Di Mesir, kerajaan Nasser menangkap, mendera, menahan dan membunuh pemimpin-pemimpin Ikhwanul Muslimin walaupun pada mulanya mereka adalah sekutu semasa Revolusi Mesir ketika mana Raja Farouk digulingkan.
Pada masa itu, dunia Arab terbahagi dua, sebahagian menjadi sekutu AS, dan sebahagian adalah memihak kepada Soviet Union.
Sungguhpun begitu, apabila menghadapi Israel, negara-negara Arab itu bersatu.
Terdapat bukan sahaja persaingan antara AS dengan Soviet tetapi juga antara negara-negara yang menjadi sekutu mereka.
Lebih-lebih lagi Nasser mempunyai wawasan nasionalis kiri yang hendak menyatukan seluruh dunia Arab dalam sebuah pemerintahan, malah beliau pernah menubuhkan Republik Arab Bersatu bersama Syria.
Maka dengan tekanan rejim Nasser terhadap Ikhwan, adalah wajar negara-negara Teluk pro-Barat yang bimbang dengan pengaruh nasionalis kiri itu memberi perlindungan kepada aktivis Ikhwan.
Dalam hal ini, Qatar yang memberi perlindungan kepada Yusof Qaradawi pada tahun 1962.
Buku pertana Qaradawi yang saya baca ialah Madrasah Ikhwanul Muslimin terbitan Indonesia pada tahun 1982.
Ia mengisahkan pengalaman beliau dalam kaedah pendidikan Ikhwan.
Tetapi apa yag menarik anak-anak muda lewat 1970-an dan awal 1980-an seluruh dunia bukannya Ikhwan tetapi Revolusi Iran yang berlaku pada tahun 1979.
Ayatollah Khomeini memberikan inspirasi dan imaginasi kepada umat Islam di seluruh dunia untuk melaksanakan Islam.
Revolusi Iran itu tidak digerakkan oleh golongan Islam konservatif semata-mata.
Ia turut disertai oleh pelbagai aliran politik, daripada kanan hinggalah ke kiri termasuk mereka yang memahami Islam secara progresif dan radikal.
Mereka bersatu menentang Shah dan mahu menggantikan sistem monarki kepada republik demokratik yang inklusif menampung semua aliran Islam di bawah kepimpinan institusi ulama Syiah.
Buku pertama berkaitan revolusi Iran yang saya baca pada tahun 1982 bukanlah tulisan Ayatollah Khomeini tetapi adalah oleh Ali Shariati.
Anak-anak muda yang pada awalnya berpegang pada aliran kiri seperti sosialis dan komunis berhijrah ke gerakan Islam kerana mendengar syarahan-syarahan Ali Shariati.
Tetapi selepas revolusi, pemikiran beliau sudah tidak kedengaran atau dibicarakan di Iran.
Dari  Revolusi Iran, barulah ramai anak-anak muda zaman itu tertarik pada keseluruhan pemikiran gerakan Islam.
Bagi orang Sunni yang merupakan majoriti, mereka lebih selesa dengan pemikiran Ikhwanul Muslimin.
Dari situ barulah timbul tulisan-tulisan Hassan al-Banna, Muhammad Ghazali, Sayyid Qutb dan Yusof Qaradawi.
Maka pada tahun 1980-an di Timur Tengah, persaingan politik bukan antara negara sekutu AS dengan sekutu Soviet.
Mesir di bawah Anwar Sadat sudah pun berdamai dengan Israel dan ia mesra AS.
Persaingan adalah antara Iran dengan negara-negara lain di Timur Tengah.
Iraq melancarkan perang ke atas Iran supaya revolusinya tidak boleh dieksport.
Negara paling ke depan di Timur Tengah dalam menghadapi Iran ialah Arab Saudi. Selama 30 tahun, Timur Tengah didominasi oleh persaingan antara Iran dan Arab Saudi.
Walaupun pelbagai peristiwa berlaku dalam kedua-dua negara bersama juga dengan pergolakan serantau yang melibatkan AS tetapi kedudukan kerajaan Riyadh dan Teheran adalah kukuh.
Tetapi dalam 30 tahun, dunia sudah berubah dengan generasi pun mula bergantian.
Sememangnya presiden baru Iran, Ebrahim Raisi merupakan anak muda semasa Revolusi Iran, tetapi kini  kebanyakan generasi baru tidak memiliki pengalaman apatah lagi semangat perjuangan revolusi itu.
Ketika saya pergi ke Iran pada tahun 2000-an,  dalam perbualan dengan beberapa warga Teheran, dari seorang pekedai, guru, jurugambar hinggalah wartawan, maka didapati terdapat suasana rasa tidak senang hati terhadap kerajaan pimpinan ulama.
Mereka impikan sebuah negara yang lebih demokratik, sekular dan kurang berbalah dengan pihak luar.
Mereka mahu menjadi negara "normal".
Maka apabila berlaku rentetan protes ekoran kematian Mahsa, ia adalah sesuatu yang tidak mengejutkan.
Apa yang akan dialami oleh Iran pada masa akan datang akan ditentukan oleh anak-anak muda mereka hari ini, tidak kiralah sama ada keadaan akan menjadi lebih baik atau tidak.
Begitu juga Arab Saudi. Mereka juga mengalami tekanan daripada perubahan generasi.
Adalah dapat difahami bahawa generasi hari ini tidak akan dapat menerima keadaan negara yang digubal oleh pakatan Wahabi-Saudi 90 tahun dahulu.
Maka apabila Raja Salman melantik puteranya sebagai Tengku Mahkota, perubahan mendadak dijangka berlaku di negara itu.
Lebih-lebih lagi apabila kini beliau adalah perdana menteri.


Tony Fernandes keluar AirAsia X

AirAsia X hari ini mengumumkan peletakan jawatan Tony Fernandes sebagai ketua pegawai eksekutifnya, atas faktor mempunyai "komitmen lain”.
Pengumuman yang difailkan di Bursa Malaysia itu mengatakan Fernandes tidak mempunyai sebarang perselisihan dengan lembaga pengarah, dan tiada perkara yang perlu dibawa kepada perhatian pemegang saham.
Fernandes dilantik semula sebagai pemangku ketua pegawai eksekutif AirAsia X pada 8 Julai tahun ini.
Sebelumnya, beliau merupakan pengarah syarikat penerbangan tambang murah jarak jauh itu.
Beliau mengambil peranan tersebut sebagai tambahan kepada jawatannya yang merupakan pengarah bukan eksekutif AirAsia X.
MENYUSUL LAGI


Bekas ketua menteri Sabah Sakaran Dandai meninggal dunia

Bekas yang di-pertua negeri Sabah Sakaran Dandai meninggal dunia di Hospital Gleaneagles awal pagi ini.Perkara itu disahkan cucunya Ahmad Marzuki Nasir dan memaklumkan Sakaran, 91, meninggal dunia pada pukul 5.30 pagi tadi.“Sama-sama kita mendoakan semoga Allah SWT mencucuri rahmat ke atas roh Allahyarham dan ditempatkan dalam kalangan orang yang beriman dan beramal soleh. Al-fatihah,” katanya menerusi kenyataan ringkas hari ini.Pada 18 Ogos lepas, Sakaran dimasukkan ke hospital itu kerana disyaki dijangkiti Covid-19, sebelum dipindahkan ke unit rawatan rapi (ICU) pada 25 Ogos.Sakaran berasal dari Semporna dan berkhidmat sebagai yang di-pertua negeri Sabah kelapan bermula 1 Januari 1995 hingga 31 Disember 2002 dan sebelum itu pernah menjadi ketua menteri Sabah kelapan pada 1994.Allahyarham memainkan peranan penting untuk Sabah dan negara khususnya, dalam meningkatkan taraf sosioekonomi dan pendidikan masyarakat serta menyebarluaskan kesusasteraan Islam.Jasa Allahyarham amat dihargai sehingga menerima Anugerah Tokoh Maal Hijrah Peringkat Kebangsaan 2017.


Bos AirAsia dikecam kerana hanya tertawa ketika CEO Thailand guna perkataan lucah kepada pekerja

Sesi “town hall” secara dalam talian pengurusan AirAsia Thailand dan kakitangannya yang menyaksikan ketua pegawai eksekutif (CEO) menggunakan perkataan lucah menimbulkan kemarahan warga maya di Malaysia, mempertikaikan respons senyuman CEO AirAsia Tony Fernandes dan Presiden AirAsia Digital Aireen Omar.Ramai yang menyuarakan rasa terkejut mereka terhadap Fernandes dan Aireen yang dilihat tidak menegur tindakan CEO AirAsia Thailand, Tassapon Bijleveld yang menggunakan perkataaan lucah ketika berdepan soalan kakitangan syarikat tersebut berhubung kerjasama bersama sebuah syarikat e-hailing Gojek.“What’s your f-ing question,” Tassapon didengar memberitahu seorang kakitangan wanita, sebelum menyerahkan kepada Fernandes bagi menjawab pertanyaan itu.Ketika ia berlaku, Fernandes dan Aireen hanya dilihat tersenyum, bahkan ketika Tassapon menyuruh kakitangannya “diam”.Walaupun Tassapon dipercayai memohon maaf berhubung kejadian tersebut beberapa hari kemudian, namun masih ramai warga maya terus mempersoalkan respons daripada CEO kumpulan AirAsia tersebut.“Seorang gadis dibuli di sesi town hall maya anda dan tidak ada yang meminta maaf?” kata sebuah ulasan di ruang komentar akaun Instagram Fernandes.“Dia hanya diam dan ketawa. Memalukan,” tambah akaun lain.Seorang kakitangan AirAsia turut menyatakan kekecewaannya susulan kejadian tersebut, mengatakan ia bertentangan dengan label “Allstars” syarikat yang mahu menunjukkan tiada diskriminasi syarikat itu terhadap kakitangannya.“AirAsia berbangga dengan orang-orang dan budaya mereka, dan kami bangga jadi Allstars. Tapi mengapa saya sukar nak memahami apa jenis budaya yang kita mahu tunjukkan jika perkara sebegini dibenarkan terjadi, kemudian kita senyapkan, dan tidak ada pihak pengurusan yang tangani hal ini atau mengakui bahawa ia adalah masalah? ”Di Twitter, seorang pengguna turut mempersoalkan perlakuan AirAsia terhadap kakitangannya.“Adakah ini cara pengurusan kanan AirAsia memperlakukan kakitangannya semasa mesyuarat dalaman? Apa yang dipaparkan kononnya syarikat itu menjaga pekerjanya hanya dakwaan saja.“Ia hanya menunjukkan budaya toksik, misoginistik dalam syarikat yang benar-benar tidak boleh dimaafkan. Dan barisan pengurusan kanannya buat tak tahu dengan wajah selamba,” kata seorang pengguna lain.


RM2,500 bantuan tunai, penjawat awam terima durian runtuh

Kerajaan memperuntukkan pelbagai jenis bantuan tunai yang akan diberikan kepada beberapa kumpulan sasar termasuk penjawat awam, dalam Bajet 2023 yang dibentangkan hari ini.
Ia termasuk Bantuan Keluarga Malaysia (BKM) yang akan diberikan secara “one-off” sebanyak RM2,500, bantuan tertinggi pernah diberikan kepada keluarga isi rumah lima anak atau lebih yang mempunyai pendapatan kurang dari RM2,500 sebulan.
Dalam pembentangan Bajet 2023, Menteri Kewangan Tengku Zafrul Aziz berkata, bantuan itu merupakan satu kategori baru untuk keluarga yang mempunyai bilangan anak ramai.
"Bagi isi rumah sehingga empat orang anak pula, mereka akan layak menerima BKM antara RM1,000 hingga RM2,000.
"Kepada isi rumah berpendapatan RM2,500 hingga RM5,000, BKM yang disediakan adalah antara RM500 hingga RM1,250 bergantung kepada bilangan anak," katanya semasa pembentangan Bajet 2023 di bangunan Parlimen hari ini.
Zafrul berkata, warga emas tiada pasangan dan golongan bujang akan terus menerima BKM masing-masing sebanyak RM600 dan RM350, bergantung kepada had pendapatan.
Bagi penjawat awam, mereka akan menerima bantuan khas kewangan aidilfitri sebanyak RM600 yang akan dibayar pada Mac 2023.
Kumpulan itu turut menerima kenaikan gaji tambahan khas sebanyak RM100 dan bantuan khas kewangan RM600, menjadikan keseluruhan bantuan pada tahun depan sebanyak RM2,500 kepada penjawat awam yang layak.
Selain itu, kredit e-dompet di bawah inisiatif e-Pemula bernilai RM100 diperuntukkan kepada kumpulan M40 berpendapatan tahunan di bawah RM100,000 membabitkan lapan juta penerima.
"Inisiatif e-Pemula tahun ini telah menawarkan kredit e-dompet berjumlah 150 ringgit kepada belia. Atas komitmen perdana menteri untuk menambah baik program ini, e-Pemula akan diteruskan dengan menaikkan jumlah kredit kepada 200 ringgit untuk manfaat 2 juta belia 18 hingga 20 tahun dan pelajar sepenuh masa 21 tahun ke atas dengan peruntukan RM400 juta."
Dalam pada itu, ibu isi rumah penerima BKM yang melahirkan anak juga akan menerima wang tunai RM500 di bawah inisiatif cahaya mata Keluarga Malaysia secara one-off.
Bantuan awal persekolahan turut dinaikkan kepada RM100 untuk setiap murid tanpa mengira had pendapatan ibu bapa membabitkan peruntukan sebanyak RM825 juta.


Sektor pertanian, agromakanan rugi RM111.95 juta akibat banjir

Sektor pertanian dan agromakanan mengalami kerosakan dan kerugian berjumlah RM111.95 juta akibat bencana monsun timur laut (MTL) yang berlaku bulan lepas.
Menteri Pertanian dan Keterjaminan Makanan (MAFS) Mohamad Sabu berkata laporan Pusat Pengurusan Bencana MAFS merekodkan kerosakan dan kerugian itu meliputi sekitar 24,700 hektar kawasan pertanian.
Beliau berkata kerosakan dan kerugian itu melibatkan 12,000 orang petani, penternak serta pengusaha agromakanan di seluruh negara.
“Bagi meringankan beban ditanggung, program MAFS Prihatin menyediakan 6,700 kit sedia untuk dimasak, 3,000 kit sedia untuk dimakan dan 1,000 kit kebersihan kepada komuniti angromakanan yang terjejas.
“Sumbangan tersebut melibatkan peruntukan RM1 juta sebagai menyantuni komuniti agromakanan yang terjejas akibat bencana di seluruh negara,” katanya selepas menyempurnakan Majlis Penyerahan Kit Bantuan Banjir kepada 350 warga MAFS Kelantan hari ini.
Turut hadir Ketua Setiausaha MAFS Haslina Abdul Hamid.
Bagaimanapun, Mohamad berkata bekalan makanan negara masih terjamin.
"Bekalan makanan terjamin dan mencukupi kerana banjir hanya di pantai timur... di pantai barat tidak terancam sangat," katanya.


17.3% populasi kanak-kanak terima dos pertama vaksin

Sebanyak 615,671 individu atau 17.3% populasi kanak-kanak berusia lima hingga 11 tahun di Malaysia telah menerima dos pertama vaksin Covid-19 melalui Program Imunisasi Covid-19 Kebangsaan Kanak-kanak (PICKids) setakat semalam.Berdasarkan data menerusi laman web CovidNow, sejumlah 14,176,241 atau 60.3% populasi dewasa di dalam negara pula telah menerima dos penggalak Covid-19 dan seramai 22,945,612 atau 97.5% lengkap vaksinasi manakala 23,223,983 atau 98.7% telah menerima sekurang-kurangnya satu dos.Bagi remaja berusia 12 hingga 17 tahun, sejumlah 2,799,326 individu atau 90% daripada kumpulan itu telah melengkapkan vaksinasi mereka manakala 2,888,143 atau 92.9% menerima sekurang-kurangnya satu dos vaksin.Sebanyak 147,742 dos suntikan vaksin telah diberikan semalam melibatkan 51,849 suntikan dos pertama, 613 suntikan dos lengkap dan 95,280 suntikan dos penggalak menjadikan jumlah kumulatif vaksin bagi Program Imunisasi Covid-19 Kebangsaan (PICK) kini meningkat kepada 66,441,964.Sementara itu, menurut portal GitHub KKM, 43 kes kematian akibat Covid-19 direkodkan semalam dengan Sabah melaporkan 12 kes, diikuti Johor (sembilan), Selangor dan Negeri Sembilan (empat), tiga kes masing-masing di Kedah, Kelantan dan Pulau Pinang, dua kes masing-masing di Melaka dan Perak manakala satu kes di Kuala Lumpur.


Pasar Borong Pandan di JB ditutup seminggu kerana Covid-19

Pasar Borong Pandan dekat Kangkar Tebrau, di Johor Bahru ditutup selama tujuh hari bermula hari ini hingga 31 Januari bagi membolehkan proses sanitasi dijalankan selepas terdapat kes positif Covid-19 di pasar berkenaan.Pengarah Kesihatan Negeri Johor Dr Aman Rabu ketika dihubungi Bernama mengesahkan penutupan berkenaan dan memaklumkan bahawa notis perintah tutup premis dikeluarkan Kementerian Kesihatan Malaysia (KKM) pagi tadi.Beliau berkata pasar terbabit akan beroperasi semula selepas kerja-kerja sanitasi selesai dilakukan mengikut tarikh ditetapkan.“Apabila sempurna kerja-kerja sanitasi disahkan oleh KKM, pasar berkenaan sudah boleh dibuka,” katanya, di Johor Bahru hari ini.Sementara itu, Pengerusi Persatuan Pemborong Ikan Johor Bahru Tai Wah Sun berkata pemilik, peniaga ikan dan sayuran termasuk pekerja dan pemandu lori di Pasar Borong Pandan mengambil inisiatif menjalani ujian saringan kesihatan dan kuarantin kendiri di rumah setelah mengetahui terdapat kes positif di kawasan mereka berniaga.Katanya, meskipun notis penutupan pasar itu dikeluarkan pagi tadi namun kebanyakan warga pasar terbabit sudah menjalani ujian saringan beberapa hari sebelumnya sebagai tindakan awal pencegahan penularan Covid-19.


Peminjam cari jalan keluar selepas moratorium bank berakhir

Berakhirnya enam bulan moratorium pinjaman bermakna jutaan rakyat Malaysia akan kembali membayar kepada bank, walaupun masih tidak mempunyai pekerjaan tetap dan punca pendapatan.Perintah Kawalan Pergerakan (PKP) diperkenalkan untuk mengekang pandemik Covid-19 menyebabkan perniagaan terjejas atau terus gulung tikar, dengan pekerja menjadi mangsa kepada penjimatan kos dilakukan syarikat.Untuk mengurangkan beban orang ramai yang terjejas pendapatan akibat pandemik itu, kerajaan mengumumkan moratorium bermula 1 April lalu hingga 30 September.Moratorium dialu-alukan, tetapi ramai tidak menjangkakan pandemik masih berterusan pada Oktober.Disebabkan itu bank mengumumkan langkah untuk membenarkan peminjam memanjangkan moratorium mereka.Peminjam yang ditemui berkata perbelanjaan bulanan tidak mencukupi apabila terpaksa menanggung beban bayar hutang kereta, rumah serta beberapa lagi bayaran wajib setiap bulan.“Saya bekerja di syarikat swasta, masa PKP kami diberhentikan dengan alasan tiada pendapatan untuk bayar gaji.“Jadi saya datang ke bank nak mohon supaya moratorium saya dilanjutkan memandangkan saya masih tiada pendapatan tetap untuk bayar komitmen saya dengan bank,” kata Salbiah, 36, antara yang berbaris panjang di sebuah bank di Kuala Lumpur.Seorang lagi peminjam berasa lega apabila pihak bank mengambil inisiatif untuk melanjutkan tempoh permohonan bagi penstrukturan semula dan penjadualan semula pinjaman rumah dan keretanya.“Walaupun saya masih bekerja tapi gaji saya kena potong banyak juga. Jadi saya sangat berharap permohonan saya diterima kalau tak susah hidup saya,” kata Ibrahim, 41.Tarikh akhir untuk memohon perlanjutan moratorium sudah berakhir pada 30 September.MalaysiaNow difahamkan kebanyakan bank mengambil inisiatif untuk melanjutkan proses permohonan moratorium secara berperingkat sehingga akhir tahun bagi memudahkan semua peminjam yang berdepan masalah kewangan.Inisiatif ini juga dibuat memandangkan peningkatan kes Covid-19 kebelakangan ini sekaligus bagi mengelak daripada semua peminjam berpusu-pusu ke bank dengan mengamalkan Prosedur Operasi Standard (SOP) yang ditetapkan.Dua golongan yang layak untuk membuat permohonan ini termasuklah individu yang kehilangan pekerjaan pada tahun 2020 dan masih belum mendapat pekerjaan baru.Mereka akan menikmati moratorium lanjutan bersasar untuk tempoh tiga bulan dan selepas tiga bulan, tempoh moratorium boleh dilanjutkan oleh bank-bank bergantung kepada situasi individu masing-masing.Manakala golongan kedua yang layak memohon adalah individu yang masih bekerja tetapi gaji mereka terjejas atau berkurangan akibat Covid-19.Selain permohonan lanjutan moratorium, bank turut menawarkan pengurangan ansuran selaras dengan kadar pengurangan gaji untuk tempoh minimum selama enam bulan.Manakala pelanggan yang mempunyai kemudahan sewa beli ditawarkan pilihan penjadualan ansuran yang bersesuaian tertakluk kepada Akta Sewa Beli.Contohnya, memanjangkan tempoh bayaran ansuran pada kadar ansuran bulanan yang lebih rendah.Menurut data Bank Negara Malaysia (BNM), sehingga 20 Julai 2020, lebih 7.7 juta peminjam individu atau 93% daripada kesemua peminjam mendapat manfaat daripada moratorium bayaran pinjaman yang bernilai RM38.3 bilion.Pada tempoh yang sama, 243,000 perusahaan kecil dan sederhana (PKS) atau 95% daripada keseluruhan peminjam PKS menerima manfaat daripada moratorium dengan nilai RM20.7 bilion.Perdana Menteri, Muhyiddin Yassin ketika pengumuman Kerangka Inisiatif Tambahan Khas pada 23 September lalu mendedahkan 98% permohonan moratorium lanjutan dan bantuan bank secara bersasar diluluskan.Sehingga 11 September, pihak bank berhubung dengan 1.4 juta daripada dua juta peminjam dan lebih 380,000 sudah mengesahkan memerlukan bantuan pembayaran balik pinjaman, manakala bakinya sedang mempertimbangkan opsyen pembiayaan yang ada.


Kes harian turun ke paras 2,500 jangkitan, 6 lagi terkorban

2,579 kes baru Covid-19 direkodkan hari ini menjadikan jumlah keseluruhan sebanyak  4,445,897 kes.Sebanyak 6,055 pesakit turut dilaporkan sembuh, menjadikan jumlah keseluruhan kes sembuh sebanyak 4,360,061.Ketika ini 50,294 kes aktif direkodkan, dengan 48,924 atau 97.3% daripadanya sedang menjalani kuarantin kendiri.Dalam pada itu, 34 (0.1%) kes kini berada di pusat kuarantin sementara 1,258 (2.5%) dimasukkan ke hospital.Kes yang memerlukan rawatan di unit rawatan rapi (ICU) adalah sebanyak 78 kes dan 50 daripadanya memerlukan bantuan alat pernafasan.Kadar penggunaan kemudahan ICU di seluruh negara kini sebanyak 52.3% dengan kes Covid-19 merangkumi 10.4%.Enam korban turut dilaporkan menjadikan kes keseluruhan kematian adalah sebanyak 35,542 orang.


Bank Islam Lahad Datu ditutup sementara kerana Covid-19

Bank Islam Malaysia Berhad cawangan Lahad Datu termasuk terminal layan diri ditutup hingga ke satu tarikh yang akan dimaklumkan kemudian, berkuat kuasa serta-merta, selepas seorang petugasnya disahkan positif Covid-19.Ketua Pegawai Eksekutif Bank Islam Mohd Muazzam Mohamed berkata kakitangan itu sebelum ini menjalani tempoh kuarantin di rumah bermula 28 September lalu, selepas melakukan perjalanan ke Tawau baru-baru ini.“Bank Islam sedang menjalankan proses sanitasi dan pembersihan di cawangan itu secara menyeluruh, termasuk ruang-ruang kemudahan umum.“Bank juga melakukan langkah penjejakan kontak rapat untuk mengenal pasti dan memaklumkan kepada individu yang mempunyai hubungan langsung dengan kakitangan terbabit serta menasihati mereka supaya menjalani saringan kesihatan dan kuarantin di rumah,” katanya dalam kenyataan hari ini.Mohd Muazzam turut memberi jaminan keselamatan dan kesihatan kakitangan serta pelanggan menjadi keutamaan bank tersebut dan langkah pencegahan yang ketat diambil bagi menangani penularan Covid-19.Beliau berkata Bank Islam menggalakkan pelanggan menggunakan platform perkhidmatan perbankan digital termasuk aplikasi mudah alih GO by Bank Islam atau Perbankan Internet Bank Islam (https://www.bankislam.biz).“Bank Islam juga akan mengecualikan caj pengeluaran tunai di mesin Meps supaya pelanggan bebas melakukan pengeluaran di mana-mana mesin ATM yang berdekatan dengan mereka sewaktu tempoh Perintah Kawalan Pergerakan Diperketatkan Secara Bersasar (PKPDB) ini.“Pelanggan juga dinasihat agar merujuk platform media sosial kami untuk sebarang perkembangan terkini,” katanya.


Kerjasama PAS, Umno dan Bersatu Kelantan diputus pusat, kata Tuan Ibrahim

Setiap parti politik di negara ini mempunyai kuasa autonomi untuk menentukan hala tuju masing-masing dan tidak ada pihak yang boleh memberi kata dua kepada mereka berhubung perkara itu, kata Timbalan Presiden PAS Tuan Ibrahim Tuan Man.Selain itu katanya setiap perkara termasuk kerjasama politik akan dibincangkan dan diputuskan di peringkat pusat, bukan oleh negeri.Beliau berkata demikian ketika ditanya pemberita mengenai kenyataan Umno Kelantan yang mahu PAS Kelantan membuat keputusan sama ada bersama parti itu atau Bersatu bagi menghadapi Pilihan Raya Umum ke-15 (PRU15) akan datang.Mengulas lanjut, Tuan Ibrahim berkata PAS dan Umno boleh membincangkan perkara itu menerusi Majlis Perundingan Muafakat Nasional.“Tiada masalah,” kata Tuan Ibrahim yang juga Menteri Alam Sekitar dan Air selepas Majlis Perasmian Denai Sungai Kebangsaan Suruhanjaya Perkhidmatan Air Negara di Sungai Jenderam hari ini.Beliau juga menegaskan hubungan PAS, Umno serta Bersatu di Kelantan adalah baik.Media sebelum ini melaporkan Umno Kelantan bertindak memutuskan hubungan serta kerjasama dengan Bersatu sebagaimana usul yang diluluskan dalam 12 mesyuarat perwakilan bahagian sebelum ini


‘Nyanyilah lagu anak kecil main api’, Tuan Ibrahim beritahu Umno

Timbalan Presiden PAS Tuan Ibrahim Tuan Man hari ini mengeluarkan kenyataan keras menyasarkan pemimpin Umno berhubung penolakan parti itu untuk bekerjasama dengan Bersatu bagi pilihan raya akan datang selepas Muafakat Nasional (MN) yang dimeterai bersama ketika menjadi pembangkang tidak dilihat dalam situasi ketika ini.Tuan Ibrahim turut mempersoalkan keyakinan yang ditunjukkan pemimpin Umno, dan menganggap parti tersebut sudah melupakan asas kerjasama dalam permuafakatan politik di antara kedua-dua parti.“Apakah kita rasa cahaya di hujung terowong yang dilihat cerah, maka lampu ditangan perlu dibuang?“Apakah bila hujan berhenti, maka payung perlu dicampakkan? Hebatkah kita kerana merasai kita kuat dengan ahli berjuta, lalu kita rasa dahulu sama dengan sekarang?“Apakah dua parti lebih baik dari tiga kerana mendapat lebih banyak kerusi untuk bertanding, lalu kita berangan-angan akan pasti menang?”kata Tuan Ibrahim menujukan persoalan kepada pemimpin Umno.Kenyataan Tuan Ibrahim itu menyusuli kenyataan Abdul Hadi Awang hari ini yang menyimpulkan Umno sudah menyeleweng dari matlamat asal penubuhan MN selain turut mahu kerajaan Perikatan Nasional (PN) dipertahankan.Dalam kenyataan yang sama, Hadi turut menolak untuk memutuskan hubungan dengan Bersatu, rakan politiknya dalam PN.Tanpa menamakan Umno secara jelas, Hadi berkata PAS menolak kerjasama dengan mereka yang menunjukkan “tiada kesetiaan kepada negara dengan sifat melampau yang mencabar agama dan bangsa.“Marilah bersama tawaran baharu ini iaitu berintegriti dan berkebajkan yang berpijak atas Perlembagaan Persekutuan yang meraikan masyarakat majmuk beragama dan berbangsa,” kata Hadi.Tuan Ibrahim berkata MN dimeterai ketika Umno dan PAS berada dalam pembangkang dan menyasarkan untuk melindungi kepentingan Islam dan Melayu.Bahkan, katanya, kedua-dua parti turut mendapat manfaat dari permuafakatan politik itu dalam siri pilihan raya kecil sejak 2018.“Tujuannya agar tidak berlaku pertandingan tiga penjuru yang mengakibatkan PAS atau Umno kerugian. Maka sekiranya Umno masuk PRK maka PAS tidak akan menyertainya, begitulah sebaliknya.Menurutnya, pembentukan MN dinyatakan dengan jelas bahawa PAS dan Umno adalah teras muafakat, namun sedia menerima mana-mana parti politik, atau NGO yang ingin bersama dalam usaha memperkukuhkan penyatuan ummah.Namun, Tuan Ibrahim berkata Umno tidak memberikan respons mengenai persetujuan Bersatu untuk menyertai MN.“Ia terjadi kerana Umno kecewa bila PN didaftarkan sebagai gabungan parti. Ia dilihat penting bagi kerajaan PN kerana ada parti yang mendukung kerajaan.“Bertolak kepada pendirian Umno yang tidak akan bekerjasama dengan Bersatu bila parlimen dibubarkan, ia telah menjadi keputusan seolah-olah ‘point of no return’ bagi Umno, maka kini ramai pihak meluahkan usaha agar MN diperkukuhkan antara dua parti sahaja.Menurut Tuan Ibrahim lagi, PAS melihat asas pembentukan harus dlihat dalam kerangka semasa, buka sebelum pembentukan kerajaan PN.Selain itu, beliau turut mengingatkan Umno untuk mengamalkan politik meramaikan kawan bukannya musuh politik.“Jangan menang sorak, kampung tergadai. Menyanyilah lagu anak kecil bermain api, kalau tidak dihayati, ia akan membakar diri,” kata Tuan Ibrahim memetik lirik lagu semangat yang biasa dimainkan dalam majlis Umno.


94.2% dewasa, 71.2% populasi lengkap divaksinasi

23,265,448 individu atau 94.2% populasi dewasa di seluruh negara lengkap divaksinasi setakat semalam.Sementara itu, 25,285,399 atau 97.3% populasi dewasa telah menerima sekurang-kurangnya satu suntikan vaksin termasuk suntikan vaksin dos tunggal CanSino.Bagi populasi keseluruhan, 71.2% telah menerima vaksinasi lengkap dan 77.4% lagi telah menerima sekurang-kurangnya satu dos vaksin termasuk suntikan tunggal vaksin CanSino.Sejumlah 256,497 dos vaksin telah diberikan semalam, menjadikan jumlah keseluruhan vaksin diberikan di bawah Program Imunisasi Covid-19 Kebangsaan kepada 48,437,608.Kelantan dan Sabah kekal berada di bawah kadar 80% vaksinasi bagi dewasa masing-masing 77.1% dan 71.3%.


Lebih 3,000 produk makanan di Jepun naik harga pada Mac

Lebih 3,000 produk makanan di Jepun dijangka mengalami kenaikan harga bermula Mac, menurut data Pusat penyelidikan Jepun Teikoku Database pada Rabu.
Menurut tinjauan membabitkan 195 syarikat, harga 3,442 barangan makanan dan minuman akan meningkat pada Mac.
Pada April, sekitar 4,892 produk makanan dan minuman turut dijangka mengalami peningkatan, lapor Sputnik.
Menurut statistik daripada Kementerian Hal Ehwal Negara yang dikeluarkan minggu lalu, kenaikan paras harga di Jepun pada Januari mencapai 4.2 peratus tahun ke tahun, menandakan lonjakan tertinggi dalam tempoh 42 tahun lalu sejak September 1981.


Kajian dapati hampir setengah juta rakyat Malaysia ada simptom depresi

Hampir setengah juta rakyat di negara didapati mengalami simptom tekanan atau depresi, menurut Tinjauan Kebangsaan Kesihatan dan Morbiditi (NHMS) 2019.Penaung Befrienders Kuala Lumpur Lee Lam Thye berkata kajian NHSM 2019 itu juga mendapati 424,000 kanak-kanak mengalami masalah kesihatan mental.“Separuh daripada masalah gangguan mental mula dikesan pada usia 14 tahun dan tiga per empat daripadanya pada pertengahan usia 20an. Oleh itu, perkara ini perlu ditangani segera,” katanya dalam satu kenyataan sempena Hari Kesihatan Mental Sedunia 2020, hari ini.Beliau berkata pandemik Covid-19 dan Perintah Kawalan Pergerakan (PKP) turut menyebabkan tekanan emosi susulan perubahan persekitaran kerja seperti perlu bekerja dari rumah, hilang punca pendapatan dan pekerjaan serta bimbang terhadap keselamatan.“Ada juga yang rasa ingin bunuh diri. Kementerian Kesihatan (KKM) merekodkan 465 kes cubaan bunuh diri antara Januari dan Jun tahun ini,” katanya.Lee berkata walaupun keadaan bertambah baik dengan pelaksanaan Perintah Kawalan Pergerakan Pemulihan (PKPP), statistik Befrienders Kuala Lumpur pula menunjukkan sebaliknya apabila terdapat peningkatan panggilan diterima daripada mereka yang mengalami kesusahan dan ingin bunuh diri pada bulan Julai, Ogos dan September berbanding April, Mei dan Jun.Justeru, beliau berkata kerajaan dan KKM perlu menyediakan peruntukan untuk kesihatan mental, yang mana dalam Bajet 2020, hanya RM344.82 juta diperuntukan untuk kesihatan mental iaitu lebih dari satu peratus daripada keseluruhan peruntukan kesihatan, lebih rendah berbanding purata 2.8 peratus di peringkat antarabangsa.“Data dari tahun 2018 menunjukkan terdapat 410 psikiatri di negara ini dengan nisbah psikiatri kepada penduduk 1.27 per 100,000. Ini jauh lebih rendah daripada nisbah disyorkan Organisasi Kesihatan Sedunia (WHO) antara satu hingga 10,000,” katanya.Sementara itu, Lee juga menggalakkan kementerian pendidikan untuk menambah aspek kesihatan mental dalam silibus pendidikan termasuk membina daya tahan, belajar pengurusan tekanan dan kemahiran menyelesaikan masalah.“Ada juga yang rasa ingin bunuh diri. Kementerian Kesihatan (KKM) merekodkan 465 kes cubaan bunuh diri antara Januari dan Jun tahun ini,” katanya.Pada masa sama, beliau berkata ibu bapa juga memainkan peranan penting untuk menyediakan persekitaran yang penuh kasih sayang dan memberi semangat kepada anak-anak untuk membesar dengan selamat, sedia meluahkan perasaan dan bercakap secara terbuka mengenai kesihatan mental mereka.“Semua boleh menyumbang kepada peningkatan kesihatan mental. Mulakan dengan amalan penjagaan diri seperti pemakanan sihat, bersenam setiap hari dan tidur yang mencukupi setiap malam,” katanya.


Pesuruhjaya PAS Perak mohon maaf, kes saman fitnah Anwar selesai

Kes saman fitnah oleh Anwar Ibrahim terhadap Razman Zakaria selesai apabila pesuruhjaya PAS Perak itu membuat permohonan maaf secara terbuka kepada perdana menteri di Mahkamah Tinggi Taiping hari ini.
Saman berkenaan berhubung ucapan Razman yang didakwa mengaitkan pengerusi Pakatan Harapan itu membawa agenda songsang lesbian, gay, biseksual dan transgender (LGBT).
Razman selaku defendan tunggal, yang membacakan kenyataan permohonan maaf di hadapan Pesuruhjaya Kehakiman Noor Ruwena Md Nurdin berkata ucapannya itu telah menyinggung perasaan dan memfitnah Anwar.
“Saya ingin menzahirkan bahawa ungkapan saya telah mencetuskan keburukan moral dan menjejaskan reputasi baik Yang Amat Berhomat (Anwar) serta menyebabkan rasa malu, kerosakan dan kesusahan yang teruk dan tidak terukur.
“Saya mengambil kesempatan ini untuk menarik balik semua fitnah dan tuduhan yang dilemparkan kepada Yang Amat Berhomat dan menyatakan kekesalan serta permohonan maaf saya yang tidak terhingga atas ungkapan tersebut. Saya berjanji tidak akan mengulangi ungkapan itu dalam apa jua bentuk, cara atau sebagainya pada masa hadapan,” katanya.
Mahkamah kemudian merekodkan penyelesaian yang dicapai oleh kedua-dua pihak.
Anwar diwakili peguam S. N. Nair, Jaden Phoon Wai Ken dan Wong Guo Jin manakala peguam Naran Singh mewakili Razman.
Nair ketika dihubungi Bernama mengesahkan perkara tersebut dan memaklumkan bahawa anak guamnya menerima permohonan maaf itu.
Anwar selaku plaintif memfailkan saman itu pada 5 Disember 2022, mendakwa pada 6 November tahun lepas defendan telah memberikan ucapan tersebut semasa kempen Pilihan Raya Umum Ke-15 di pasar malam Tebuk Pancur.
Beliau berkata ucapan berkenaan disiarkan secara langsung melalui klip video di akaun Facebook defendan, yang mendapat tontonan melebihi 94,400 kali, melebihi 5,100 reaksi, 429 kali perkongsian dan melebihi 2,600 komen sehingga hari ini.
Menurut presiden PKR itu, siaran video langsung Facebook tersebut kemudian diterbitkan menerusi artikel bertarikh 6 November 2022 dalam Bahasa Malaysia dan Bahasa Inggeris, di dalam sebuah portal berita.
Ahli Parlimen Tambun itu berkata kata-kata fitnah tersebut dibuat untuk menjatuhkan reputasinya dan dakwaan dalam artikel berkenaan adalah tidak benar, kerana plaintif sentiasa memperjuangkan ajaran dan nilai teras Islam selain mendakwa ia dibuat bertujuan untuk mencemarkan nama baiknya, dengan menghasut orang ramai serta menimbulkan kebencian terhadapnya dan partinya semasa tempoh berkempen untuk PRU15.
Oleh itu, plaintif menuntut ganti rugi am, pampasan, teruk dan teladan serta memohon perintah injunksi untuk menghalang defendan atau ejennya daripada terus mengungkapkan atau menyebabkan penerbitan artikel memfitnah yang serupa selain menuntut kos, faedah dan relif lain yang sesuai.


Negara G7 ikrar larang import minyak Rusia

Negara anggota Kumpulan Tujuh (G7) pada Ahad berikrar untuk melarang import minyak Rusia susulan krisis Moscow-Kyiv, lapor Agensi Anadolu (AA).“Kami komited untuk hapuskan kebergantungan kami kepada tenaga Rusia secara berperingkat, termasuk beransur-ansur menghapuskan atau mengharamkan import minyak Rusia,” memetik kenyataan bertulis pemimpin G7 selepas mesyuarat dalam talian yang turut disertai Presiden Ukraine, Volodymyr Zelenskyy .Menurut kenyataan itu, tindakan presiden Rusia menjejaskan imej negara dan rakyatnya.G7 turut mengulangi komitmen untuk meneruskan tindakan terhadap bank-bank Rusia.“Kami akan teruskan usaha untuk menentang percubaan rejim Rusia menyebarkan propagandanya. Syarikat swasta tidak sepatutnya berurusan dengan rejim Rusia atau kepada sekutunya,” menurut kenyataan itu. Pada mesyuarat itu, pemimpin G7 sekali lagi mengutuk tindakan ketenteraan Rusia ke atas Ukraine yang dilancarkan pada 24 Feb dan setakat ini menyebabkan 3,309 orang awam terbunuh manakala 3,493 yang lain cedera.G7 dianggotai United Kingdom, Amerika Syarikat, Kanada, Jepun, Jerman, Perancis dan Itali.


10 maut, 23 cedera rusuhan di Highland Papua

Jumlah mangsa yang terkorban dalam insiden rusuhan di Highland Papua, Indonesia meningkat kepada 10 orang pada Jumaat dengan 23 orang lagi cedera, menurut polis tempatan.
Jurucakap polis wilayah Papua Ignatius Benny Ady Prabowo berkata rusuhan di wilayah yang baharu diwujudkan itu dicetuskan oleh khabar angin mengenai seorang kanak-kanak telah diculik.
Sebanyak 21 rumah dan kedai di provinsi Jayawijaya dibakar pada Khamis, kata jurucakap itu, lapor Xinhua.
Beliau berkata anggota polis dan tentera berjaya mengawal keadaan beberapa jam selepas rusuhan meletus.


Lebih 500 tahanan larikan diri dari depoh imigresen Pulau Pinang

Jabatan Imigresen Malaysia (JIM) hari ini mengumumkan seramai 362 orang dari 528 tahanan etnik Rohingya yang melarikan diri dari depoh sementara Sungai Bakap berjaya ditahan semula setakat 10 pagi ini.Dalam sebuah kenyataan, Ketua Pengarah Imigresesn Khairul Dzaimee Daud berkata kejadian pada pukul 4.30 pagi tadi berlaku selepas tahanan memecahkan pintu blok dan gril penghadang.“Pegawai-pegawai bertugas mengaktifkan SOP dengan menghubungi polis dan agensi berkaitan bagi mendapatkan bantuan.“Gerakan mencari dan menangkap tahanan yang lari sedang giat dijalankan dengan kerjasama polis, Rela dan orang ramai,” katanya sambil menambah 362 daripada mereka berjaya ditahan semula.Sementara itu, Ketua Polis Pulau Pinang Mohd Shuhaily Mohd Zain mengesahkan enam tahanan yang melarikan diri telah meninggal dunia dalam kemalangan di Lebuhraya Utara-Selatan (menghala ke selatan).“Sebaik berlaku kemalangan sehingga menyebabkan enam warga asing tersebut maut, sekumpulan 229 warga asing yang melarikan diri ke lebuh raya itu mengambil keputusan untuk tidak melintas lebuh raya tersebut kerana bimbang turut terlibat dalam kemalangan.“Mereka bertindak menyusuri tepi jalan (lebuh raya) itu. Mereka sendiri tidak tahu ke mana destinasi yang mahu dituju sebaik melarikan diri dari depot tersebut,” katanya kepada pemberita di lokasi kejadian hari ini.Shuhaily berkata orang ramai yang menyedari kejadian itu telah menghubungi polis dan polis menahan semua warga asing itu yang terdiri daripada kanak-kanak sehingga warga emas. Dalam pada itu, Dzaimee memohon supaya orang ramai memaklumkan kepada JIM atau polis jika mengetahui maklumat mengenai tahanan yang melarikan diri.